title: 2005/376/EK: Απόφαση αριθ. 201, της 15ης Δεκεμβρίου 2004, για τα υποδείγματα εντύπων που είναι αναγκαία για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 (σειρά E 400) (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΕ/Ελβετίας)

text:
               23.5.2005

               EL

               Επίσημη Εφημερίδα της Ευρωπαϊκής Ένωσης

               L 129/1

      ΑΠΌΦΑΣΗ αριθ. 201
   της 15ης Δεκεμβρίου 2004
   για τα υποδείγματα εντύπων που είναι αναγκαία για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 (σειρά E 400)
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΕ/Ελβετίας)
   (2005/376/EK)
   Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
   Έχοντας υπόψη:
   το άρθρο 81 παράγραφος α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας (1), σύμφωνα με το οποίο είναι καθήκον της διοικητικής επιτροπής να επιλαμβάνεται όλων των διοικητικών θεμάτων που προκύπτουν από τον κανονισμό (ΕΟΚ) αριθ. 1408/71 και τους επόμενους κανονισμούς,
   το άρθρο 2 παράγραφος 1 του κανονισμού (ΕΟΚ) αριθ. 574/72 του Συμβουλίου, της 21ης Μαρτίου 1972, περί του τρόπου εφαρμογής του κανονισμού (ΕΟΚ) αριθ. 1408/71 «περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητας» (2), σύμφωνα με το οποίο είναι καθήκον της διοικητικής επιτροπής να σχεδιάζει τα υποδείγματα των απαραίτητων εντύπων για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72,
   την απόφαση αριθ. 146, της 10ης Οκτωβρίου 1990, σχετικά με την ερμηνεία του άρθρου 94 παράγραφος 9 του κανονισμού (ΕΟΚ) αριθ. 1408/71 (3),
   την απόφαση αριθ. 155, της 6ης Ιουλίου 1994, για τα υποδείγματα των εντύπων που είναι αναγκαία για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 (E 401 έως E 411) (4),
   την απόφαση αριθ. 157, της 1ης Ιουλίου 1995, για τα υποδείγματα των εντύπων που είναι αναγκαία για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 (E 401 έως E 411) (5),
   Εκτιμώντας τα ακόλουθα:

               (1)

               Η διεύρυνση της Ευρωπαϊκής Ένωσης την 1η Μαΐου 2004 απαιτεί την προσαρμογή των εντύπων της σειράς E 400.

               (2)

               Η συμφωνία για τον Ευρωπαϊκό Οικονομικό Χώρο (συμφωνία ΕΟΧ) της 2ας Μαΐου 1992, όπως συμπληρώθηκε από το πρωτόκολλο της 17ης Μαρτίου 1993 παράρτημα VI, εφαρμόζει τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72 στον Ευρωπαϊκό Οικονομικό Χώρο.

               (3)

               Η Ευρωπαϊκή Κοινότητα και τα κράτη μέλη της και η Ελβετική Συνομοσπονδία συνήψαν συμφωνία για την ελεύθερη κυκλοφορία των προσώπων (συμφωνία ΕΕ/Ελβετίας) που άρχισε να ισχύει την 1η Ιουνίου 2002. Το παράρτημα ΙΙ της συμφωνίας αναφέρεται στους κανονισμούς (EΟΚ) αριθ. 1408/71 και αριθ. (EΟΚ) 574/72.

               (4)

               Για πρακτικούς λόγους, τα έντυπα που χρησιμοποιούνται στην Ευρωπαϊκή Ένωση πρέπει να είναι ταυτόσημα με εκείνα που χρησιμοποιούνται στο πλαίσιο των συμφωνιών ΕΟΧ και ΕΕ/Ελβετίας,

         ΑΠΟΦΑΣΙΖΕΙ ΤΑ ΑΚΟΛΟΥΘΑ:

               1.

               Η απόφαση αριθ. 155 διαγράφεται και τα υποδείγματα των εντύπων E 401, E 402, E 403, E 404, E 405, E 406, E 407 και E 411 που περιέχονται στην εν λόγω απόφαση αντικαθίστανται από τα υποδείγματα εντύπων που επισυνάπτονται ως παράρτημα στην παρούσα απόφαση.

               2.

               Το υπόδειγμα του εντύπου E 413ΣΤ που περιέχεται στην απόφαση αριθ. 146 διαγράφεται.

               3.

               Η απόφαση αριθ. 157 διαγράφεται.

               4.

               Οι αρμόδιες αρχές των κρατών μελών διαθέτουν στα ενδιαφερόμενα άτομα τα έντυπα σύμφωνα με τα επισυναπτόμενα υποδείγματα. Τα έντυπα αυτά διατίθενται στις επίσημες γλώσσες της Κοινότητας και σχεδιάζονται κατά τέτοιο τρόπο ώστε οι διάφορες γλωσσικές εκδόσεις να έχουν ταυτόσημη διάταξη, ώστε να καθίσταται δυνατό σε κάθε ενδιαφερόμενο να λαμβάνει το έντυπο στη δική του γλώσσα.

               5.

               Η παρούσα απόφαση ισχύει από την πρώτη ημέρα του μήνα που έπεται της δημοσίευσής της στην Επίσημη Εφημερίδα της Ευρωπαϊκής Ένωσης.

            Ο πρόεδρος της διοικητικής επιτροπής

         C. J. VAN DEN BERG

      (1)  ΕΕ L 149 της 5.7.1971, σ. 2.

      (2)  ΕΕ L 74 της 27.3.1972, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 77/2005 της Επιτροπής (ΕΕ L 16 της 20.1.2005, σ. 3).

      (3)  ΕΕ L 235 της 23.8.1991, σ. 9· απόφαση όπως τροποποιήθηκε από την απόφαση αριθ. 167 (ΕΕ L 195 της 11.7.1998, σ. 35).

      (4)  ΕΕ L 209 της 5.9.1995, σ. 1.

      (5)  Μη δημοσιευθείσα απόφαση για την επέκταση της απόφασης αριθ. 155 στην Αυστρία, τη Φινλανδία και τη Σουηδία.


title: 2009/522/ΕΚ: Απόφαση της Ευρωπαϊκής Κεντρικής Τράπεζας, της 2ας Ιουλίου 2009 , σχετικά με την εφαρμογή του προγράμματος αγοράς καλυμμένων ομολογιών (ΕΚΤ/2009/16)

text:
               4.7.2009

               EL

               Επίσημη Εφημερίδα της Ευρωπαϊκής Ένωσης

               L 175/18

      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

   της 2ας Ιουλίου 2009
   σχετικά με την εφαρμογή του προγράμματος αγοράς καλυμμένων ομολογιών
   (ΕΚΤ/2009/16)
   (2009/522/ΕΚ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 105 παράγραφος 2 πρώτη περίπτωση,
   το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό ΕΣΚΤ»), και ιδίως το άρθρο 12.1 δεύτερη παράγραφος, σε συνδυασμό με το άρθρο 3.1 πρώτη περίπτωση και το άρθρο 18.1,
   Εκτιμώντας τα ακόλουθα:

               (1)

               Σύμφωνα με το άρθρο 18.1 του καταστατικού ΕΣΚΤ, οι εθνικές κεντρικές τράπεζες των κρατών μελών που έχουν υιοθετήσει το ευρώ (εφεξής οι «ΕθνΚΤ») και η Ευρωπαϊκή Κεντρική Τράπεζα (ΕΚΤ) (εφεξής από κοινού οι «κεντρικές τράπεζες του Ευρωσυστήματος») δύνανται να συναλλάσσονται στις χρηματαγορές, μεταξύ άλλων, αγοράζοντας και πωλώντας με οριστικές πράξεις διαπραγματεύσιμους τίτλους.

               (2)

               Στις 7 Μαΐου 2009 και, εν συνεχεία, στις 4 Ιουνίου 2009 το διοικητικό συμβούλιο αποφάσισε, λόγω των έκτακτων συνθηκών που επικρατούν στην αγορά, υπέρ της ανάγκης θέσπισης ενός προγράμματος (εφεξής το «πρόγραμμα αγοράς καλυμμένων ομολογιών» ή το «πρόγραμμα»), βάσει του οποίου οι ΕθνΚΤ και κατ’ εξαίρεση η ΕΚΤ, σε άμεση επαφή με τους αντισυμβαλλομένους, θα δύνανται βάσει του μεριδίου που τους αναλογεί να αγοράζουν με οριστικές πράξεις αποδεκτές καλυμμένες ομολογίες. Οι κεντρικές τράπεζες του Ευρωσυστήματος προτίθενται να εφαρμόσουν το πρόγραμμα αγοράς καλυμμένων ομολογιών σταδιακά, λαμβάνοντας υπόψη τις συνθήκες της αγοράς και τις ανάγκες της νομισματικής πολιτικής του Ευρωσυστήματος. Σκοπός των εν λόγω αγορών είναι να συμβάλουν: α) στην προώθηση της συνεχιζόμενης μείωσης των προθεσμιακών επιτοκίων της χρηματαγοράς· β) στην απλοποίηση των όρων χρηματοδότησης των πιστωτικών ιδρυμάτων και των επιχειρήσεων· γ) στην ενθάρρυνση των πιστωτικών ιδρυμάτων να συνεχίσουν και να επεκτείνουν τη δανειοδότηση πελατών· και δ) στη βελτίωση της ρευστότητας της αγοράς σε σημαντικά τμήματα της αγοράς χρεογράφων του ιδιωτικού τομέα.

               (3)

               Η αγορά αποδεκτών καλυμμένων ομολογιών από τις κεντρικές τράπεζες του Ευρωσυστήματος με οριστικές πράξεις βάσει του προγράμματος εντάσσεται στην ενιαία νομισματική πολιτική και, συνεπώς, θα πρέπει να εφαρμόζεται κατά τρόπο ομοιόμορφο, σύμφωνα με τους όρους της παρούσας απόφασης,

         ΑΠΟΦΑΣΙΖΕΙ:
   Άρθρο 1
   Θέσπιση και πεδίο εφαρμογής της αγοράς καλυμμένων ομολογιών με οριστικές πράξεις
   Το Ευρωσύστημα θεσπίζει το πρόγραμμα, βάσει του οποίου οι κεντρικές τράπεζες του Ευρωσυστήματος αγοράζουν αποδεκτές καλυμμένες ομολογίες σκοπούμενου ονομαστικού ποσού ύψους 60 δισεκατ. ευρώ. Μια κεντρική τράπεζα του Ευρωσυστήματος δύναται, βάσει του προγράμματος, να αποφασίσει την αγορά αποδεκτών καλυμμένων ομολογιών από αποδεκτούς αντισυμβαλλομένους στην πρωτογενή και δευτερογενή αγορά, σύμφωνα με τα κριτήρια καταλληλότητας που καθορίζει η παρούσα απόφαση. Η κατευθυντήρια γραμμή ΕΚΤ/2000/7, της 31ης Αυγούστου 2000, σχετικά με τα μέσα και τις διαδικασίες νομισματικής πολιτικής του Ευρωσυστήματος (1), δεν εφαρμόζεται στην αγορά καλυμμένων ομολογιών από κεντρική τράπεζα του Ευρωσυστήματος με οριστικές πράξεις βάσει του προγράμματος.
   Άρθρο 2
   Κριτήρια καταλληλότητας καλυμμένων ομολογιών
   Καλυμμένες ομολογίες οι οποίες: α) είναι αποδεκτές για πράξεις νομισματικής πολιτικής, σύμφωνα με τα οριζόμενα στην κατευθυντήρια γραμμή ΕΚΤ/2000/7· β) είναι εκφρασμένες σε ευρώ· γ) εκδίδονται από πιστωτικά ιδρύματα που έχουν συσταθεί εντός της ζώνης του ευρώ ή από λοιπές οντότητες που έχουν συσταθεί εντός της ζώνης του ευρώ και πληρούν τις προϋποθέσεις που ορίζονται στην κατωτέρω παράγραφο 4· και δ) διακρατούνται και διακανονίζονται εντός της ζώνης του ευρώ, είναι αποδεκτές για αγορά με οριστικές πράξεις βάσει του προγράμματος, εφόσον πληρούν και τις ακόλουθες προϋποθέσεις:

               1.

               Αποτελούν είτε i) καλυμμένες ομολογίες που εκδίδονται σύμφωνα με τα κριτήρια του άρθρου 22 παράγραφος 4 της οδηγίας για τους ΟΣΕΚΑ (2) (εφεξής «καλυμμένες ομολογίες που πληρούν τα κριτήρια της οδηγίας ΟΣΕΚΑ»), είτε ii) δομημένες καλυμμένες ομολογίες οι οποίες, κατά τη διακριτική ευχέρεια κεντρικής τράπεζας του Ευρωσυστήματος, θεωρείται ότι παρέχουν εχέγγυα παρόμοια με εκείνα που παρέχουν οι καλυμμένες ομολογίες που πληρούν τα κριτήρια της οδηγίας ΟΣΕΚΑ.

               2.

               Κατά κανόνα, το ποσό της εκάστοτε έκδοσης καλυμμένων ομολογιών ανέρχεται κατ’ ελάχιστον σε 500 εκατ. ευρώ. Σε εξαιρετικές περιπτώσεις μια κεντρική τράπεζα του Ευρωσυστήματος δύναται να αποφασίσει την αγορά με οριστικές πράξεις καλυμμένων ομολογιών, το ποσό έκδοσης των οποίων είναι μικρότερο των 500 εκατ. ευρώ, αλλά υπό τον όρο ότι δεν είναι μικρότερο των 100 εκατ. ευρώ, εφόσον η ίδια κρίνει κατά διακριτική ευχέρεια ότι η αγορά επιβάλλεται λόγω συγκεκριμένων συνθηκών της αγοράς ή αξιολογήσεων σχετικών με τη διαχείριση του κινδύνου.

               3.

               Κατά κανόνα, η έκδοση των καλυμμένων ομολογιών έχει πιστοληπτική διαβάθμιση τουλάχιστον «AA» ή ισοδύναμη, την οποία αποδίδει τουλάχιστον ένας από τους κύριους οργανισμούς αξιολόγησης της πιστοληπτικής ικανότητας.

               4.

               Εάν ο εκδότης της καλυμμένης ομολογίας είναι οντότητα (εκτός από πιστωτικό ίδρυμα) που έχει συσταθεί εντός της ζώνης του ευρώ, οι όροι που πρέπει να πληρούνται είναι οι εξής: i) η εν λόγω οντότητα εκδίδει μόνο καλυμμένες ομολογίες και ii) για τις καλυμμένες ομολογίες εγγυάται κατά τρόπο που κρίνεται ικανοποιητικός από την οικεία κεντρική τράπεζα του Ευρωσυστήματος πιστωτικό ίδρυμα που έχει συσταθεί εντός της ζώνης του ευρώ ή, εναλλακτικά, οι εν λόγω ομολογίες συνοδεύονται από παρόμοια εχέγγυα που πληρούν τις απαιτήσεις της οικείας κεντρικής τράπεζας του Ευρωσυστήματος.

               5.

               Οι καλυμμένες ομολογίες εκδίδονται σύμφωνα με την ισχύουσα νομοθεσία περί καλυμμένων ομολογιών κράτους μέλους της ζώνης του ευρώ. Στην περίπτωση των δομημένων καλυμμένων ομολογιών το δίκαιο που διέπει την τεκμηρίωση των καλυμμένων ομολογιών θα είναι το δίκαιο κράτους μέλους της ζώνης του ευρώ.

         Άρθρο 3
   Αποδεκτοί αντισυμβαλλόμενοι
   Αποδεκτοί αντισυμβαλλόμενοι για το πρόγραμμα αγοράς καλυμμένων ομολογιών είναι οι ακόλουθοι: α) εγχώριοι αντισυμβαλλόμενοι που συμμετέχουν στις πράξεις νομισματικής πολιτικής του Ευρωσυστήματος, όπως καθορίζονται στην ενότητα 2.1 του παραρτήματος Ι της κατευθυντήριας γραμμής ΕΚΤ/2000/7· και β) κάθε άλλος αντισυμβαλλόμενος εγκατεστημένος εντός της ζώνης του ευρώ (είτε μέσω σύστασής του είτε μέσω της ίδρυσης υποκαταστήματος αυτού), ο οποίος χρησιμοποιείται από κεντρική τράπεζα του Ευρωσυστήματος για την επένδυση των εκφρασμένων σε ευρώ χαρτοφυλακίων επενδύσεών της.
   Άρθρο 4
   Τελικές διατάξεις
   1.   Η παρούσα απόφαση αρχίζει να ισχύει την επομένη της δημοσίευσής της στον δικτυακό τόπο της ΕΚΤ.
   2.   Η παρούσα απόφαση εφαρμόζεται έως την 30ή Ιουνίου 2010.

      Λουξεμβούργο, 2 Ιουλίου 2009.

            Ο πρόεδρος της ΕΚΤ

         Jean-Claude TRICHET

      (1)  ΕΕ L 310 της 11.12.2000, σ. 1.

      (2)  Οδηγία 85/611/ΕΟΚ του Συμβουλίου, της 20ής Δεκεμβρίου 1985, για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 375 της 31.12.1985, σ. 3).


title: 2012/491/ΕΕ: Απόφαση του Συμβουλίου, της 23ης Ιουλίου 2012 , σχετικά με τη θέση που πρέπει να λάβει η Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ σχετικά με την αναδιάθεση μέρους των αδιάθετων πόρων του 10ου Ευρωπαϊκού Ταμείου Ανάπτυξης για τη συνεργασία μεταξύ των χωρών ΑΚΕ

text:
               31.8.2012

               EL

               Επίσημη Εφημερίδα της Ευρωπαϊκής Ένωσης

               L 234/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 23ης Ιουλίου 2012
   σχετικά με τη θέση που πρέπει να λάβει η Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ σχετικά με την αναδιάθεση μέρους των αδιάθετων πόρων του 10ου Ευρωπαϊκού Ταμείου Ανάπτυξης για τη συνεργασία μεταξύ των χωρών ΑΚΕ
   (2012/491/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 2, σε συνδυασμό με το άρθρο 218 παράγραφος 9,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (1), και ιδίως το άρθρο 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000 (2), τροποποιήθηκε, για πρώτη φορά, στο Λουξεμβούργο, την 25η Ιουνίου 2005 (3) και, για δεύτερη φορά, στην Ουαγκαντούγκου, την 22η Ιουνίου 2010 (4) («η συμφωνία εταιρικής σχέσης ΑΚΕ-ΕΕ»). Η δεύτερη τροποποίηση εφαρμόζεται προσωρινά από την 31η Οκτωβρίου 2010.

               (2)

               Το άρθρο 15 της συμφωνίας εταιρικής σχέσης ΑΚΕ-ΕΕ συστήνει Συμβούλιο Υπουργών ΑΚΕ-ΕΕ, με εξουσία να λαμβάνει αποφάσεις σύμφωνα με τη συμφωνία εταιρικής σχέσης ΑΚΕ-ΕΕ.

               (3)

               Σύμφωνα με την παράγραφο 6 του παραρτήματος Ιβ της συμφωνίας εταιρικής σχέσης ΑΚΕ-ΕΕ, η Επιτροπή των Πρέσβεων ΑΚΕ-ΕΕ, ενεργώντας εξ ονόματος του Συμβουλίου Υπουργών ΑΚΕ-ΕΕ, μπορεί να αναδιαθέσει πόρους μεταξύ των κονδυλίων που προβλέπονται στην παράγραφο 2 του εν λόγω παραρτήματος προκειμένου να αντιμετωπισθούν οι απαιτήσεις προγραμματισμού στο πλαίσιο ενός τέτοιου κονδυλίου.

               (4)

               Οι υπόλοιποι διαθέσιμοι πόροι από τα κονδύλια του 10ου Ευρωπαϊκού Ταμείου Ανάπτυξης (ΕΤΑ) για τη συνεργασία μεταξύ των χωρών ΑΚΕ δεν είναι αρκετοί για να καλυφθούν οι απαιτήσεις προγραμματισμού που προέκυψαν από την ενδιάμεση ανασκόπηση. Είναι αναγκαία η μεταφορά 195 εκατομμυρίων ευρώ από τους αδιάθετους πόρους του 10ου ΕΤΑ στο κονδύλιο για τη συνεργασία μεταξύ των χωρών ΑΚΕ προκειμένου να καταστεί δυνατόν να πραγματοποιηθεί η χρηματοδότηση ενεργειών βάσει των υφιστάμενων προτεραιοτήτων τόσο της ΕΕ όσο και των ΑΚΕ, συμπεριλαμβανομένης της τροφοδότησης με 100 εκατομμύρια ευρώ του μέσου στήριξης της ειρήνης στην Αφρική.

               (5)

               Θα πρέπει, συνεπώς, να καθορισθεί η θέση που πρέπει να ληφθεί στο πλαίσιο της Επιτροπής των Πρέσβεων ΑΚΕ-ΕΕ σχετικά με την ανακατανομή μέρους των αδιάθετων πόρων του 10ου ΕΤΑ υπέρ της πίστωσης που προορίζεται για τη συνεργασία μεταξύ των χωρών ΑΚΕ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να λάβει η Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ σχετικά με την ανακατανομή ενός μέρους των αδιάθετων πόρων του 10ου Ευρωπαϊκού Ταμείου Ανάπτυξης υπέρ της συνεργασίας μεταξύ των χωρών ΑΚΕ βασίζεται στο σχέδιο απόφασης της Επιτροπής των Πρέσβεων ΑΚΕ-ΕΕ που επισυνάπτεται στην παρούσα απόφαση.
   Τυπικές και ήσσονος σημασίας αλλαγές στο σχέδιο απόφασης είναι δυνατό να συμφωνηθούν χωρίς να χρειασθεί να τροποποιηθεί η παρούσα απόφαση.
   Άρθρο 2
   Προκειμένου να υποστηριχθούν οι προσπάθειες της Αφρικανικής Ένωσης και των περιφερειακών οργανώσεων να αντιμετωπίζουν τις προκλήσεις ασφάλειας σε ολόκληρη την Αφρική, 100 εκατομμύρια ευρώ από τα 195 εκατομμύρια ευρώ της χρηματοδοτικής ανακατανομής διατίθενται για το μέσο στήριξης της ειρήνης στην Αφρική.
   Άρθρο 3
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 23 Ιουλίου 2012.

            Για το Συμβούλιο

            Η Πρόεδρος

         C. ASHTON

      (1)  ΕΕ L 317 της 15.12.2000, σ. 376.

      (2)  ΕΕ L 317 της 15.12.2000, σ. 3.

      (3)  Συμφωνία για τροποποίηση της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 (ΕΕ L 209 της 11.8.2005, σ. 27).

      (4)  Συμφωνία για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των μελών της αφετέρου, η οποία υπεγράφη στην Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (ΕΕ L 287 της 4.11.2010, σ. 3).

      ΣΧΕΔΙΟ
      ΑΠΟΦΑΣΗ αριθ. …/2012 ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΕ
      της …
      σχετικά με την ανακατανομή ενός μέρους των αδιάθετων πόρων του 10ου Ευρωπαϊκού Ταμείου Ανάπτυξης για τη συνεργασία μεταξύ των χωρών ΑΚΕ
      Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΕ,
      Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 (1) και τροποποιήθηκε, για πρώτη φορά, στο Λουξεμβούργο, στις 25 Ιουνίου 2005 (2) και, για δεύτερη φορά, στην Ουγκαντούνγκου, στις 22 Ιουνίου 2010 (3) («η συμφωνία εταιρικής σχέσης ΑΚΕ-ΕΕ»), και ιδίως την παράγραφο 6 του παραρτήματος Ιβ,
      Εκτιμώντας τα ακόλουθα:

                  (1)

                  Οι υπόλοιποι πόροι του 10ου Ευρωπαϊκού Ταμείου Ανάπτυξης (ΕΤΑ) για τη συνεργασία μεταξύ των χωρών ΑΚΕ δεν είναι αρκετοί για να καλυφθούν οι απαιτήσεις προγραμματισμού που προέκυψαν από την ενδιάμεση ανασκόπηση για τη συνεργασία μεταξύ των χωρών ΑΚΕ του 10ου ΕΤΑ.

                  (2)

                  Προκειμένου να συνεχισθεί η ταχεία και αποτελεσματική αντιμετώπιση καταστάσεων βίαιων συγκρούσεων στην Αφρική, απαιτείται η τροφοδότηση του μέσου στήριξης της ειρήνης στην Αφρική.

                  (3)

                  Προκειμένου να επιτραπεί η χρηματοδότηση των προτεραιοτήτων της ΕΕ και των ΑΚΕ, θα πρέπει να μεταφερθούν οι αδιάθετοι πόροι του 10ου ΕΤΑ στο κονδύλιο για τη συνεργασία μεταξύ των χωρών ΑΚΕ.

                  (4)

                  Η Επιτροπή των Πρέσβεων ΑΚΕ-ΕΕ ενδείκνυται να εκδώσει την παρούσα απόφαση αμελλητί,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Συνεργασία μεταξύ των χωρών ΑΚΕ
      Το ποσό των 195 εκατομμυρίων ευρώ μεταφέρεται από τους αδιάθετους πόρους του 10ου ΕΤΑ στο κονδύλιο για τη συνεργασία μεταξύ των χωρών ΑΚΕ, σύμφωνα με τους στόχους που καθορίζονται στα άρθρα 11, 28, 29 και 30 της συμφωνίας εταιρικής σχέσης ΑΚΕ-ΕΕ.
      Άρθρο 2
      Αίτηση χρηματοδότησης
      Σύμφωνα με το άρθρο 12 β στοιχείο α) του παραρτήματος IV της συμφωνίας εταιρικής σχέσης ΑΚΕ-ΕΕ, η Επιτροπή των Πρέσβεων ΑΚΕ -ΕΕ ζητάει από την Επιτροπή να χρηματοδοτήσει τις δραστηριότητες που προτείνονται από την ΕΕ και την ομάδα κρατών ΑΚΕ, αντιστοίχως, και, κυρίως, να χορηγήσει πρόσθετη χρηματοδότηση συνολικού ύψους 100 εκατομμυρίων ευρώ στο μέσο στήριξης της ειρήνης στην Αφρική, προκειμένου να υποστηριχθούν οι προσπάθειες της Αφρικανικής Ένωσης και των περιφερειακών οργανώσεων να αντιμετωπίζουν τις προκλήσεις ασφάλειας σε ολόκληρη την Αφρική.
      Η παρούσα απόφαση αρχίζει να ισχύει από την ημερομηνία της έκδοσής της.

         ….

               Για την Επιτροπή των Πρέσβεων ΑΚΕ-ΕΕ

               Ο Πρόεδρος

         (1)  ΕΕ L 317, 15.12.2000, σ. 3.

         (2)  Συμφωνία για τροποποίηση της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 (ΕΕ L 209, 11.8.2005, σ. 27).

         (3)  Συμφωνία για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των μελών της, αφετέρου, η οποία υπεγράφη στο Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (ΕΕ L 287, 4.11.2010, σ. 3).


Avis juridique important

|

32000D0768

2000/768/ΕΚ: Απόφαση της Επιτροπής, της 6ης Δεκεμβρίου 2000, για την περάτωση της διαδικασίας επανεξέτασης του κανονισμού (ΕΚ) αριθ. 2450/98 του Συμβουλίου για την επιβολή οριστικού δασμού αντιντάμπινγκ στις εισαγωγές ράβδων ανοξείδωτου χάλυβα καταγωγής Ινδίας [κοινοποιηθείσα υπό τον αριθμό Ε(2000) 3680]

Επίσημη Εφημερίδα αριθ. L 306 της 07/12/2000 σ. 0036 - 0036

Απόφαση της Επιτροπήςτης 6ης Δεκεμβρίου 2000για την περάτωση της διαδικασίας επανεξέτασης του κανονισμού (ΕΚ) αριθ. 2450/98 του Συμβουλίου για την επιβολή οριστικού δασμού αντιντάμπινγκ στις εισαγωγές ράβδων ανοξείδωτου χάλυβα καταγωγής Ινδίας[κοινοποιηθείσα υπό τον αριθμό Ε(2000) 3680](2000/768/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 19,Μετά από διαβουλεύσεις με τη συμβουλευτική επιτροπή,Εκτιμώντας τα ακόλουθα:1. ΔΙΑΔΙΚΑΣΙΑ(1) Ο κανονισμός (ΕΚ) αριθ. 2450/98 του Συμβουλίου(2) θέσπισε οριστικούς αντισταθμιστικούς δασμούς για τα εν λόγω προϊόντα στις 14 Νοεμβρίου 1998. Μετά τη θέσπιση των οριστικών μέτρων, η ινδική εταιρεία Chandan Steel Ltd, παραγωγός-εξαγωγέας που συμμετείχε στην αρχική έρευνα και που σήμερα υπόκειται σε αντισταθμιστικό δασμό 19 %, υπέβαλε αίτηση στην Επιτροπή για ενδιάμεση επανεξέταση βάσει του άρθρου 19 του κανονισμού (ΕΚ) αριθ. 2026/97. Η εν λόγω εταιρεία προσκόμισε επαρκή αποδεικτικά στοιχεία από τα οποία προκύπτει ότι η διατήρηση σε ισχύ του μέτρου δεν είναι πλέον απαραίτητη για την εξουδετέρωση των συνεπειών της αντισταθμίσιμης επιδότησης.(2) Κατά συνέπεια, η Επιτροπή, μετά από διαβουλεύσεις με τη συμβουλευτική επιτροπή, ανακοίνωσε σε γνώμη που δημοσιεύτηκε στην Επίσημη Εφημερίδα των Ευρωπαϊκών Κοινοτήτων(3) την έναρξη διαδικασίας ενδιάμεσης επανεξέτασης του κανονισμού (ΕΚ) αριθ. 2450/98 όσον αφορά την εταιρεία Chandan Steel Ltd.2. ΑΠΟΣΥΡΣΗ ΤΗΣ ΑΙΤΗΣΗΣ ΕΠΑΝΕΞΕΤΑΣΗΣ(3) Στις 10 Μαΐου 2000, η εν λόγω εταιρεία απέσυρε την αίτηση επανεξέτασης που είχε υποβάλει. Η Επιτροπή αποφάσισε, ως εκ τούτου, να περατώσει τη διαδικασία επανεξέτασης χωρίς να τροποποιήσει τα μέτρα που εφαρμόζονται στην Chandan Steel Ltd,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο μόνοΗ ενδιάμεση επανεξέταση του κανονισμού (ΕΚ) αριθ. 2450/98 σχετικά με τις εισαγωγές ράβδων ανοξείδωτου χάλυβα καταγωγής Ινδίας έχει περατωθεί.Βρυξέλλες, 6 Δεκεμβρίου 2000.Για την ΕπιτροπήPascal LamyΜέλος της Επιτροπής(1) ΕΕ L 288 της 21.10.1997, σ. 1.(2) ΕΕ L 304 της 14.11.1998, σ. 1.(3) ΕΕ L 22 της 26.1.2000, σ. 7.


title: Απόφαση (ΕΕ) 2017/1215 της Επιτροπής, της 23ης Ιουνίου 2017, για τον καθορισμό των κριτηρίων απονομής του οικολογικού σήματος της ΕΕ σε απορρυπαντικά πλυντηρίων πιάτων για βιομηχανική ή ιδρυματική χρήση [κοινοποιηθείσα υπό τον αριθμό C(2017) 4228] (Κείμενο που παρουσιάζει ενδιαφέρον για τον ΕΟΧ )

text:
                  12.7.2017

                  EL

                  Επίσημη Εφημερίδα της Ευρωπαϊκής Ένωσης

                  L 180/16

            ΑΠΌΦΑΣΗ (ΕΕ) 2017/1215 ΤΗΣ ΕΠΙΤΡΟΠΉΣ
      της 23ης Ιουνίου 2017
      για τον καθορισμό των κριτηρίων απονομής του οικολογικού σήματος της ΕΕ σε απορρυπαντικά πλυντηρίων πιάτων για βιομηχανική ή ιδρυματική χρήση

            [κοινοποιηθείσα υπό τον αριθμό C(2017) 4228]

      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
      Έπειτα από διαβούλευση με το συμβούλιο οικολογικής σήμανσης της Ευρωπαϊκής Ένωσης,
      Εκτιμώντας τα ακόλουθα:

                  (1)

                  Βάσει του κανονισμού (ΕΚ) αριθ. 66/2010, το οικολογικό σήμα της ΕΕ μπορεί να απονέμεται σε προϊόντα που έχουν μειωμένες περιβαλλοντικές επιπτώσεις σε όλη τη διάρκεια του κύκλου ζωής τους.

                  (2)

                  Ο κανονισμός (ΕΚ) αριθ. 66/2010 προβλέπει ότι καθορίζονται ειδικά κριτήρια για το οικολογικό σήμα της ΕΕ για κάθε κατηγορία προϊόντων.

                  (3)

                  Με την απόφαση 2012/720/ΕΕ της Επιτροπής (2) καθορίστηκαν τα οικολογικά κριτήρια, καθώς και οι σχετικές απαιτήσεις εκτίμησης και εξακρίβωσης για απορρυπαντικά πλυντηρίων πιάτων για βιομηχανική ή ιδρυματική χρήση, οι οποίες ισχύουν έως τη 14η Νοεμβρίου 2016.

                  (4)

                  Προκειμένου να ληφθούν υπόψη οι πρόσφατες εξελίξεις στην αγορά και η καινοτομία που έχει επιτευχθεί στο διάστημα που έχει μεσολαβήσει, κρίνεται σκόπιμο να καταρτιστεί αναθεωρημένη δέσμη οικολογικών κριτηρίων για τη συγκεκριμένη κατηγορία προϊόντων.

                  (5)

                  Λαμβανομένου υπόψη του κύκλου της καινοτομίας στην περίπτωση της συγκεκριμένης κατηγορίας προϊόντων, τα αναθεωρημένα κριτήρια, καθώς και οι σχετικές απαιτήσεις εκτίμησης και εξακρίβωσης, θα πρέπει να ισχύουν επί έξι έτη από την ημερομηνία κοινοποίησης της παρούσας απόφασης. Τα εν λόγω κριτήρια αποσκοπούν στην προώθηση προϊόντων με μειωμένες επιπτώσεις στα υδάτινα οικοσυστήματα και περιορισμένη περιεκτικότητα σε επικίνδυνες ουσίες, τα οποία είναι αποτελεσματικά στις συνιστώμενες θερμοκρασίες και ελαχιστοποιούν την παραγωγή αποβλήτων με τη μείωση της συσκευασίας.

                  (6)

                  Για λόγους ασφάλειας δικαίου θα πρέπει να καταργηθεί η απόφαση 2012/720/ΕΕ.

                  (7)

                  Θα πρέπει να προβλεφθεί μεταβατική περίοδος για τους παραγωγούς των οποίων τα προϊόντα έλαβαν το οικολογικό σήμα της ΕΕ για απορρυπαντικά πλυντηρίων πιάτων για βιομηχανική ή ιδρυματική χρήση με βάση τα κριτήρια που περιλαμβάνονται στην απόφαση 2012/720/ΕΕ, ώστε να έχουν επαρκή χρόνο για να προσαρμόσουν τα προϊόντα τους στα αναθεωρημένα κριτήρια και τις απαιτήσεις.

                  (8)

                  Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 16 του κανονισμού (ΕΚ) αριθ. 66/2010,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Η κατηγορία προϊόντων «απορρυπαντικά πλυντηρίων πιάτων για βιομηχανική ή ιδρυματική χρήση» περιλαμβάνει κάθε απορρυπαντικό πλυντηρίων πιάτων, μέσο έκπλυσης ή πρόπλυσης που εμπίπτει στο πεδίο εφαρμογής του κανονισμού (ΕΚ) αριθ. 648/2004 του Ευρωπαϊκού Κοινοβουλίου και του Συμβουλίου (3) το οποίο διατίθεται στην αγορά και έχει σχεδιαστεί για να χρησιμοποιείται από ειδικευμένο προσωπικό σε επαγγελματικά πλυντήρια πιάτων.
      Στην εν λόγω κατηγορία προϊόντων περιλαμβάνονται συστήματα πολλαπλής δράσης που αποτελούνται από περισσότερα του ενός συστατικά για τη σύνθεση ενός πλήρους απορρυπαντικού. Τα συστήματα πολλαπλής δράσης μπορούν να περιλαμβάνουν διάφορα προϊόντα, όπως μέσα έκπλυσης και πρόπλυσης, και υποβάλλονται σε δοκιμή στο σύνολό τους.
      Η εν λόγω κατηγορία προϊόντων δεν περιλαμβάνει απορρυπαντικά πλυντηρίων πιάτων που προορίζονται για τα οικιακά πλυντήρια πιάτων, απορρυπαντικά που προορίζονται για χρήση σε πλυντήρια ιατροτεχνολογικών προϊόντων ή σε ειδικά μηχανήματα για τη βιομηχανία τροφίμων.
      Σπρέι στα οποία η δοσομέτρηση δεν γίνεται μέσω αυτόματων αντλιών εξαιρούνται από αυτή την κατηγορία προϊόντων.
      Άρθρο 2
      Για τους σκοπούς της παρούσας απόφασης, ισχύουν οι ακόλουθοι ορισμοί:
      1)   «εισερχόμενες ουσίες»: ουσίες που προστίθενται σκόπιμα, υποπροϊόντα και προσμείξεις από πρώτες ύλες στη σύνθεση του τελικού προϊόντος (συμπεριλαμβανομένου υδατοδιαλυτού φύλλου, εάν χρησιμοποιείται)·
      2)   «πρωτογενής συσκευασία»:

                  α)

                  για μονές δόσεις σε περίβλημα που προορίζεται να αφαιρεθεί πριν από τη χρήση, το περιτύλιγμα της μονής δόσης και η συσκευασία που έχουν σχεδιαστεί κατά τρόπο ώστε να αποτελούν τη μικρότερη μονάδα πώλησης για διανομή στον τελικό χρήστη ή καταναλωτή στο σημείο αγοράς, συμπεριλαμβανομένης της ετικέτας, κατά περίπτωση·

                  β)

                  για όλους τους άλλους τύπους προϊόντων, συσκευασία σχεδιασμένη κατά τρόπο που να αποτελεί τη μικρότερη μονάδα πώλησης για διανομή στον τελικό χρήστη ή καταναλωτή στο σημείο αγοράς, συμπεριλαμβανομένης της ετικέτας, κατά περίπτωση·

            3)   «μικροπλαστικό»: σωματίδια μεγέθους κάτω των 5 mm αδιάλυτου μακρομοριακού πλαστικού, τα οποία λαμβάνονται μέσω μιας από τις ακόλουθες διεργασίες:

                  α)

                  διεργασία πολυμερισμού, όπως πολυπροσθήκη ή πολυσυμπύκνωση ή παρόμοια διεργασία με μονομερή ή άλλες αρχικές ουσίες·

                  β)

                  χημική τροποποίηση φυσικών ή συνθετικών μακρομορίων·

                  γ)

                  μικροβιακή ζύμωση·

            4)   «νανοϋλικό»: φυσικό, περιστασιακό ή μεταποιημένο υλικό που περιέχει σωματίδια, σε μη δεσμευμένη μορφή ή ως σύμπηγμα ή συσσωμάτωμα, και εφόσον, σύμφωνα με την κατανομή των αριθμητικών μεγεθών, τουλάχιστον το 50 % των σωματιδίων έχει μία ή περισσότερες εξωτερικές διαστάσεις εντός της κλίμακας μεγέθους 1 nm — 100 nm (4).
      Άρθρο 3
      Προκειμένου να λάβει το οικολογικό σήμα της ΕΕ δυνάμει του κανονισμού (ΕΚ) αριθ. 66/2010, ένα απορρυπαντικό πλυντηρίου πιάτων πρέπει να υπάγεται στην κατηγορία προϊόντων «απορρυπαντικά πλυντηρίων πιάτων για βιομηχανική ή ιδρυματική χρήση» που ορίζεται στο άρθρο 1 της παρούσας απόφασης και να ανταποκρίνεται στα κριτήρια, καθώς και στις σχετικές απαιτήσεις εκτίμησης και εξακρίβωσης που καθορίζονται στο παράρτημα.
      Άρθρο 4
      Τα κριτήρια για την κατηγορία προϊόντων «απορρυπαντικά πλυντηρίων πιάτων για βιομηχανική ή ιδρυματική χρήση» και οι σχετικές απαιτήσεις εκτίμησης και εξακρίβωσης ισχύουν επί έξι έτη από την ημερομηνία κοινοποίησης της παρούσας απόφασης.
      Άρθρο 5
      Για διοικητικούς σκοπούς, στην κατηγορία προϊόντων «απορρυπαντικά πλυντηρίων πιάτων για βιομηχανική ή ιδρυματική χρήση» αποδίδεται ο κωδικός αριθμός «038».
      Άρθρο 6
      Η απόφαση 2012/720/ΕΕ καταργείται.
      Άρθρο 7
      1.   Κατά παρέκκλιση από το άρθρο 6, οι αιτήσεις απονομής του οικολογικού σήματος της ΕΕ για προϊόντα υπαγόμενα στην κατηγορία «απορρυπαντικά πλυντηρίων πιάτων για βιομηχανική ή ιδρυματική χρήση» οι οποίες έχουν υποβληθεί πριν από την ημερομηνία κοινοποίησης της παρούσας απόφασης αξιολογούνται σύμφωνα με τους όρους που καθορίζονται στην απόφαση 2012/720/ΕΕ.
      2.   Οι αιτήσεις απονομής του οικολογικού σήματος της ΕΕ για προϊόντα υπαγόμενα στην κατηγορία προϊόντων «απορρυπαντικά αυτόματων πλυντηρίων πιάτων για βιομηχανική ή ιδρυματική χρήση» οι οποίες θα υποβληθούν εντός δύο μηνών από την ημερομηνία κοινοποίησης της παρούσας απόφασης επιτρέπεται να βασίζονται είτε στα κριτήρια της απόφασης 2012/720/ΕΕ είτε στα κριτήρια της παρούσας απόφασης. Οι αιτήσεις αυτές αξιολογούνται σύμφωνα με τα κριτήρια στα οποία βασίζονται.
      3.   Οι άδειες χρήσης του οικολογικού σήματος της ΕΕ που χορηγούνται σύμφωνα με τα κριτήρια που καθορίζονται στην απόφαση 2012/720/ΕΕ μπορούν να χρησιμοποιούνται για 12 μήνες από την ημερομηνία κοινοποίησης της παρούσας απόφασης.
      Άρθρο 8
      Η παρούσα απόφαση απευθύνεται στα κράτη μέλη.

         Βρυξέλλες, 23 Ιουνίου 2017.

               Για την Επιτροπή

            Karmenu VELLA

               Μέλος της Επιτροπής

         (1)  ΕΕ L 27 της 30.1.2010, σ. 1.

         (2)  Απόφαση 2012/720/ΕΕ της Επιτροπής, της 14ης Νοεμβρίου 2012, για τον καθορισμό των οικολογικών κριτηρίων απονομής του οικολογικού σήματος της ΕΕ σε απορρυπαντικά πλυντηρίων πιάτων για βιομηχανική ή ιδρυματική χρήση (ΕΕ L 326 της 24.11.2012, σ. 25).

         (3)  Κανονισμός (ΕΚ) αριθ. 648/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τα απορρυπαντικά (ΕΕ L 104 της 8.4.2004, σ. 1).

         (4)  Σύσταση 2011/696/EE της Επιτροπής, της 18ης Οκτωβρίου 2011, για τον ορισμό των νανοϋλικών (ΕΕ L 275 της 20.10.2011, σ. 38).

         ΠΑΡΑΡΤΗΜΑ

            ΓΕΝΙΚΟ ΠΛΑΙΣΙΟ

            ΚΡΙΤΗΡΙΑ ΑΠΟΝΟΜΗΣ ΤΟΥ ΟΙΚΟΛΟΓΙΚΟΥ ΣΗΜΑΤΟΣ ΤΗΣ ΕΕ

            Κριτήρια απονομής του οικολογικού σήματος της ΕΕ σε απορρυπαντικά πλυντηρίων πιάτων για βιομηχανική ή ιδρυματική χρήση

         ΚΡΙΤΗΡΙΑ

                     1.

                     Τοξικότητα για τους υδρόβιους οργανισμούς

                     2.

                     Βιοαποδομησιμότητα

                     3.

                     Βιώσιμης προέλευσης φοινικέλαιο, φοινικοπυρηνέλαιο και τα παράγωγά τους

                     4.

                     Ουσίες των οποίων η χρήση απαγορεύεται ή είναι περιορισμένη

                     5.

                     Συσκευασία

                     6.

                     Καταλληλότητα προς χρήση

                     7.

                     Αυτόματα δοσομετρικά συστήματα

                     8.

                     Ενημέρωση των χρηστών

                     9.

                     Πληροφορίες που αναγράφονται στο οικολογικό σήμα της ΕΕ

               ΕΚΤΙΜΗΣΗ ΚΑΙ ΕΞΑΚΡΙΒΩΣΗ
         α)   Απαιτήσεις

         Οι ειδικές απαιτήσεις εκτίμησης και εξακρίβωσης περιλαμβάνονται σε κάθε κριτήριο.
         Όταν ο αιτών πρέπει να υποβάλει σε αρμόδιους φορείς δηλώσεις, τεκμηρίωση, αναλύσεις, εκθέσεις δοκιμών ή άλλα αποδεικτικά στοιχεία από τα οποία να προκύπτει η συμμόρφωση προς τα κριτήρια, τα εν λόγω έγγραφα επιτρέπεται να προέρχονται από τον ίδιο τον αιτούντα και/ή από τον/τους προμηθευτή/-ές του, ανάλογα με την περίπτωση.
         Οι αρμόδιοι φορείς αναγνωρίζουν κατά προτίμηση τις βεβαιώσεις που εκδίδονται από φορείς οι οποίοι διαπιστεύονται σύμφωνα με το αντίστοιχο εναρμονισμένο πρότυπο για τα εργαστήρια δοκιμών και βαθμονόμησης, καθώς και τις επαληθεύσεις από φορείς οι οποίοι διαπιστεύονται σύμφωνα με το αντίστοιχο εναρμονισμένο πρότυπο για φορείς πιστοποίησης προϊόντων, διεργασιών και υπηρεσιών. Η διαπίστευση πραγματοποιείται σύμφωνα με τον κανονισμό (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου (1).
         Όπου κρίνεται σκόπιμο, επιτρέπεται να χρησιμοποιούνται μέθοδοι δοκιμών διαφορετικές από τις αναφερόμενες σε κάθε κριτήριο, εφόσον είναι αποδεκτές ως ισοδύναμες από τον αρμόδιο φορέα που αξιολογεί την αίτηση.
         Όπου ενδείκνυται, οι αρμόδιοι φορείς δύνανται να ζητούν την υποβολή δικαιολογητικών και να διενεργούν ανεξάρτητες εξακριβώσεις ή επιτόπιες επισκέψεις.
         Απαραίτητη προϋπόθεση είναι να πληροί το προϊόν όλες τις απαιτήσεις που προβλέπονται από την αντίστοιχη νομοθεσία της χώρας ή των χωρών στην αγορά της οποίας ή των οποίων πρόκειται να διατεθεί το προϊόν. Ο αιτών δηλώνει ότι το προϊόν πληροί την απαίτηση αυτή.
         Ο κατάλογος της «βάσης δεδομένων για τα συστατικά απορρυπαντικών» (κατάλογος DID), ο οποίος διατίθεται στον δικτυακό τόπο του οικολογικού σήματος της ΕΕ, περιλαμβάνει τις εισερχόμενες ουσίες που χρησιμοποιούνται συχνότερα στη χημική σύνθεση των απορρυπαντικών και των καλλυντικών. Ο κατάλογος αυτός πρέπει να χρησιμοποιείται για την εξαγωγή των δεδομένων για τους υπολογισμούς του κρίσιμου όγκου αραίωσης (CDV) και για την εκτίμηση της βιοαποδομησιμότητας των εισερχόμενων ουσιών. Για τις ουσίες που δεν περιλαμβάνονται στον κατάλογο DID παρέχονται κατευθύνσεις σχετικά με τον τρόπο άμεσου ή με παρέκταση υπολογισμού των σχετικών δεδομένων.
         Στον αρμόδιο φορέα πρέπει να υποβάλλεται ο κατάλογος όλων των εισερχόμενων ουσιών, ο οποίος θα περιλαμβάνει την εμπορική ονομασία (εάν υπάρχει), τη χημική ονομασία, τους αριθμούς CAS και DID, την εισερχόμενη ποσότητα, καθώς και τη λειτουργία και τη μορφή με την οποία η εισερχόμενη ουσία περιέχεται στη χημική σύνθεση του τελικού προϊόντος (συμπεριλαμβανομένου του υδροδιαλυτού φύλλου, εάν χρησιμοποιείται).
         Τα συντηρητικά και οι χρωστικές ουσίες αναγράφονται ανεξαρτήτως συγκέντρωσης. Λοιπές εισερχόμενες ουσίες αναγράφονται εάν η συγκέντρωσή τους είναι ίση ή μεγαλύτερη από 0,010 % κατά βάρος.
         Όλες οι εισερχόμενες ουσίες που περιέχονται σε μορφή νανοϋλικών αναγράφονται ρητά στον κατάλογο με τη λέξη «nano» σε αγκύλες.
         Για καθεμία από τις αναγραφόμενες εισερχόμενες ουσίες, παρέχονται δελτία δεδομένων ασφαλείας (ΔΔΑ) σύμφωνα με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (2). Όταν δεν υπάρχει διαθέσιμο ΔΔΑ για μια ουσία η οποία αποτελεί μέρος μείγματος, ο αιτών υποβάλλει το ΔΔΑ του μείγματος.
         β)   Όρια μετρήσεων

         Απαιτείται η συμμόρφωση με τα οικολογικά κριτήρια για όλες τις εισερχόμενες ουσίες όπως ορίζονται στον πίνακα 1.

            Πίνακας 1

            Επίπεδα τιμών κατωφλίου τα οποία εφαρμόζονται σε εισερχόμενες ουσίες ανά κριτήριο για απορρυπαντικά πλυντηρίων πιάτων για βιομηχανική ή ιδρυματική χρήση (% κατά βάρος)

                     Όνομα κριτηρίου

                     Επιφανειοδραστικές ουσίες

                     Συντηρητικά

                     Χρωστικές ουσίες

                     Λοιπές ουσίες (π.χ. ένζυμα)

                     Τοξικότητα για τους υδρόβιους οργανισμούς

                     ≥ 0,010

                     άνευ οριακής τιμής (*1)

                     άνευ οριακής τιμής (*1)

                     ≥ 0,010

                     Βιοαποδομησιμότητα

                     Επιφανειοδραστικές ουσίες

                     ≥ 0,010

                     Α/A

                     Α/A

                     Α/A

                     Οργανικές ουσίες

                     ≥ 0,010

                     άνευ οριακής τιμής (*1)

                     άνευ οριακής τιμής (*1)

                     ≥ 0,010

                     Βιώσιμης προέλευσης φοινικέλαιο

                     ≥ 0,010

                     Α/A

                     Α/A

                     ≥ 0,010

                     Ουσίες των οποίων η χρήση είτε απαγορεύεται είτε είναι περιορισμένη

                     Συγκεκριμένες ουσίες των οποίων η χρήση είτε απαγορεύεται είτε είναι περιορισμένη

                     άνευ οριακής τιμής (*1)

                     άνευ οριακής τιμής (*1)

                     άνευ οριακής τιμής (*1)

                     άνευ οριακής τιμής (*1)

                     Επικίνδυνες ουσίες

                     ≥ 0,010

                     ≥ 0,010

                     ≥ 0,010

                     ≥ 0,010

                     SVHC

                     άνευ οριακής τιμής (*1)

                     άνευ οριακής τιμής (*1)

                     άνευ οριακής τιμής (*1)

                     άνευ οριακής τιμής (*1)

                     Συντηρητικά

                     Α/A

                     άνευ οριακής τιμής (*1)

                     Α/A

                     Α/A

                     Χρωστικές ουσίες

                     Α/A

                     Α/A

                     άνευ οριακής τιμής (*1)

                     Α/A

                     Ένζυμα

                     Α/A

                     Α/A

                     Α/A

                     άνευ οριακής τιμής (*1)

               ΔΟΣΗ ΑΝΑΦΟΡΑΣ
         Η ακόλουθη δόση λαμβάνεται ως δόση αναφοράς για τους υπολογισμούς που έχουν ως στόχο την τεκμηρίωση της συμμόρφωσης με τα κριτήρια απονομής του οικολογικού σήματος της ΕΕ και για τις δοκιμές της ικανότητας καθαρισμού:
         Η υψηλότερη δόση που συνιστάται από τον κατασκευαστή για την παραγωγή 1 λίτρου διαλύματος πλύσης (αναγράφεται σε g/l διαλύματος πλύσης ή ml/l διαλύματος πλύσης) για τρεις βαθμούς σκληρότητας του νερού (μαλακό, μέτριο, σκληρό).

            Εκτίμηση και εξακρίβωση: Ο αιτών υποβάλλει την ετικέτα του προϊόντος ή το φύλλο οδηγιών χρήσης το οποίο περιλαμβάνει τις οδηγίες δοσολογίας.

            Κριτήριο 1 — Τοξικότητα για τους υδρόβιους οργανισμούς

         Ο κρίσιμος όγκος αραίωσης (CDVχρόνιος) του προϊόντος δεν υπερβαίνει τα ακόλουθα όρια για τη δόση αναφοράς.

                     Σκληρότητα νερού
                     Τύπος προϊόντος

                     Μαλακό
                     (< 1,5 mmol CaCO3/l)
                     (l/l διαλύματος πλύσης)

                     Μέτριο
                     (1,5 — 2,5 mmol CaCO3/l)
                     (l/l διαλύματος πλύσης)

                     Σκληρό
                     (> 2,5 mmol CaCO3/l)
                     (l/l διαλύματος πλύσης)

                     Προϊόντα πρόπλυσης

                     2 000

                     2 000

                     2 000

                     Απορρυπαντικά πλυντηρίου πιάτων

                     3 000

                     5 000

                     7 000

                     Προϊόντα πολλαπλής δράσης

                     3 000

                     4 000

                     5 000

                     Υποβοηθητικά ξεβγάλματος

                     3 000

                     3 000

                     3 000

            Εκτίμηση και εξακρίβωση: Ο αιτών υποβάλλει τον υπολογισμό της τιμής CDVχρόνιος του προϊόντος. Στον δικτυακό τόπο του οικολογικού σήματος της ΕΕ διατίθεται λογιστικό φύλλο για τον υπολογισμό της τιμής CDVχρόνιος.
         Η τιμή CDVχρόνιος υπολογίζεται για κάθε εισερχόμενη ουσία (i) στο προϊόν με βάση την ακόλουθη εξίσωση:

         Όπου:

                     δόση(i)

                     :

                     το βάρος (g) της ουσίας (i) στη δόση αναφοράς·

                     DF(i)

                     :

                     ο συντελεστής αποδόμησης της ουσίας (i)·

                     TFχρόνια(i)

                     :

                     ο συντελεστής χρόνιας τοξικότητας της ουσίας (i).

               Οι τιμές DF(i) και TFχρόνια(i) είναι οι αναγραφόμενες στο πιο επικαιροποιημένο μέρος Α του καταλόγου DID. Εάν μια εισερχόμενη ουσία δεν περιλαμβάνεται στο μέρος Α, ο αιτών υπολογίζει τις τιμές ακολουθώντας την προσέγγιση που περιγράφεται στο μέρος Β του εν λόγω καταλόγου και επισυνάπτοντας τη συναφή τεκμηρίωση.

            Κριτήριο 2 — Βιοαποδομησιμότητα

         α)   Βιοαποδομησιμότητα των επιφανειοδραστικών ουσιών

         Όλες οι επιφανειοδραστικές ουσίες είναι άμεσα βιοαποδομήσιμες (σε αερόβιες συνθήκες).
         Όλες οι επιφανειοδραστικές ουσίες οι οποίες ταξινομούνται ως επικίνδυνες για το υδάτινο περιβάλλον: οξεία, κατηγορία 1 (H400) ή χρόνια, κατηγορία 3 (H412), σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (3) είναι επιπλέον βιοαποδομήσιμες σε αναερόβιες συνθήκες.
         β)   Βιοαποδομησιμότητα οργανικών ενώσεων

         Η περιεκτικότητα του προϊόντος σε οργανικές ουσίες μη βιοαποδομήσιμες σε αερόβιες συνθήκες (που δεν είναι άμεσα βιοαποδομήσιμες, aNBO) ή μη βιοαποδομήσιμες σε αναερόβιες συνθήκες (anNBO) δεν υπερβαίνει τα εξής όρια για τη δόση αναφοράς:

                        aNBO [g/l διαλύματος πλύσης]

                                 Σκληρότητα νερού
                                 Τύπος προϊόντος

                                 Μαλακό
                                 < 1,5 mmol CaCO3/l

                                 Μέτριο
                                 1,5 — 2,5 mmol CaCO3/l

                                 Σκληρό
                                 > 2,5 mmol CaCO3/l

                                 Προϊόντα πρόπλυσης

                                 0,40

                                 0,40

                                 0,40

                                 Απορρυπαντικά πλυντηρίου πιάτων/προϊόντα πολλαπλής δράσης

                                 0,40

                                 0,40

                                 0,40

                                 Υποβοηθητικά ξεβγάλματος

                                 0,04

                                 0,04

                                 0,04

                        anNBO [g/l διαλύματος πλύσης]

                                 Σκληρότητα νερού
                                 Τύπος προϊόντος

                                 Μαλακό
                                 < 1,5 mmol CaCO3/l

                                 Μέτριο
                                 1,5 — 2,5 mmol CaCO3/l

                                 Σκληρό
                                 > 2,5 mmol CaCO3/l

                                 Προϊόντα πρόπλυσης

                                 0,40

                                 0,40

                                 0,40

                                 Απορρυπαντικά πλυντηρίου πιάτων/προϊόντα πολλαπλής δράσης

                                 0,60

                                 1,00

                                 1,00

                                 Υποβοηθητικά ξεβγάλματος

                                 0,04

                                 0,04

                                 0,04

            Εκτίμηση και εξακρίβωση: Ο αιτών υποβάλλει τεκμηρίωση για τη βιοαποδομησιμότητα των επιφανειοδραστικών ουσιών, καθώς και τον υπολογισμό των aNBO και anNBO για το προϊόν. Στον δικτυακό τόπο του οικολογικού σήματος της ΕΕ διατίθεται λογιστικό φύλλο για τον υπολογισμό της τιμής των aNBO και anNBO.
         Τόσο για τη βιοαποδομησιμότητα των επιφανειοδραστικών ουσιών όσο και για τις τιμές των aNBO και anNBO οργανικών ενώσεων, γίνεται αναφορά στον πιο επικαιροποιημένο κατάλογο DID.
         Για εισερχόμενες ουσίες οι οποίες δεν περιλαμβάνονται στο μέρος Α του καταλόγου DID, παρέχονται οι σχετικές πληροφορίες από τη βιβλιογραφία ή από άλλες πηγές, ή αποτελέσματα από κατάλληλες δοκιμές, που αποδεικνύουν ότι οι εν λόγω ουσίες είναι βιοαποδομήσιμες υπό αερόβιες και αναερόβιες συνθήκες, όπως περιγράφεται στο μέρος Β του εν λόγω καταλόγου.
         Εάν δεν υπάρχει τεκμηρίωση για τη βιοαποδομησιμότητα σύμφωνα με την ανωτέρω περιγραφή, μια εισερχόμενη ουσία που δεν είναι επιφανειοδραστική μπορεί να εξαιρεθεί από την απαίτηση αναερόβιας βιοαποδομησιμότητας, εφόσον πληροί έναν από τους ακόλουθους τρεις εναλλακτικούς όρους:

                     1)

                     είναι άμεσα αποδομήσιμη και έχει χαμηλή προσρόφηση (A < 25 %)·

                     2)

                     είναι άμεσα αποδομήσιμη και έχει υψηλή εκρόφηση (D > 75 %)·

                     3)

                     είναι άμεσα αποδομήσιμη και μη βιοσυσσωρεύσιμη (4).

               Οι δοκιμές προσρόφησης/εκρόφησης διεξάγονται σύμφωνα με την κατευθυντήρια γραμμή 106 του ΟΟΣΑ.

            Κριτήριο 3 — Βιώσιμης προέλευσης φοινικέλαιο, φοινικοπυρηνέλαιο και τα παράγωγά τους

         Οι εισερχόμενες ουσίες που χρησιμοποιούνται στα προϊόντα και προέρχονται από φοινικέλαιο ή φοινικοπυρηνέλαιο λαμβάνονται από φυτείες οι οποίες πληρούν τις απαιτήσεις συστήματος πιστοποίησης για βιώσιμη παραγωγή το οποίο βασίζεται σε πολυσυμμετοχικές οργανώσεις με ευρεία συμμετοχή, περιλαμβανομένων ΜΚΟ, εκπροσώπων του κλάδου και της κυβέρνησης και το οποίο ασχολείται με τις περιβαλλοντικές επιπτώσεις, μεταξύ άλλων, στο έδαφος, στη βιοποικιλότητα, στα αποθέματα οργανικού άνθρακα και στη διατήρηση των φυσικών πόρων.

            Εκτίμηση και εξακρίβωση: Ο αιτών υποβάλλει στοιχεία μέσω πιστοποιητικών και αλυσίδας επιτήρησης από τρίτο μέρος τα οποία αποδεικνύουν ότι το φοινικέλαιο και το φοινικοπυρηνέλαιο που χρησιμοποιούνται στην παραγωγή των εισερχομένων ουσιών προέρχονται από φυτείες με βιώσιμη διαχείριση.
         Τα πιστοποιητικά που γίνονται δεκτά περιλαμβάνουν το RSPO (Roundtable for Sustainable Palm Oil — Στρογγυλή τράπεζα για αειφόρο φοινικέλαιο) (με διατήρηση της ταυτότητας, διαχωρισμό ή ισοζύγιο μάζας) ή οποιοδήποτε ισοδύναμο ή αυστηρότερο σύστημα βιώσιμης παραγωγής.
         Για τα χημικά παράγωγα του φοινικελαίου και για το φοινικοπυρηνέλαιο, είναι αποδεκτό να αποδεικνύεται η βιωσιμότητα μέσω συστημάτων εγγραφής και υποβολής αίτησης, όπως είναι τα πιστοποιητικά GreenPalm ή ισοδύναμα, παρέχοντας τα ποσά των χορηγηθέντων και εξαργυρωμένων πιστοποιητικών GreenPalm τα οποία δηλώνονται στις ετήσιες ανακοινώσεις προόδου (Annual Communications of Progress — ACOP) κατά τη διάρκεια της πιο πρόσφατης ετήσιας περιόδου εμπορίας.

            Κριτήριο 4 — Ουσίες των οποίων η χρήση απαγορεύεται ή είναι περιορισμένη

         α)   Συγκεκριμένες ουσίες των οποίων η χρήση απαγορεύεται ή είναι περιορισμένη

         i)   Ουσίες των οποίων η χρήση απαγορεύεται

         Οι κάτωθι αναγραφόμενες ουσίες δεν περιλαμβάνονται στη σύνθεση του προϊόντος, ανεξαρτήτως συγκέντρωσης:

                     —

                     Αιθοξυαλκυλοφαινόλες (APEO) και άλλα παράγωγα αλκυλοφαινολών,

                     —

                     Ατρανόλη,

                     —

                     Χλωροατρανόλη,

                     —

                     Διαιθυλενοτριαμινοπενταοξικό οξύ (DTPA),

                     —

                     Αιθυλενοδιαμινοτετραοξικό οξύ (EDTA) και τα άλατά του,

                     —

                     Φορμαλδεΰδη και προϊόντα που ελευθερώνουν φορμαλδεΰδη (π.χ. 2-βρωμο-2-νιτροπροπανοδιόλη-1,3, 5-βρωμο-5-νιτρο-1,3-διοξάνιο, άλας της υδροξυμεθυλογλυκίνης με νάτριο, διαζολιδινυλουρία) με εξαίρεση τις προσμείξεις φορμαλδεΰδης σε επιφανειοδραστικές ουσίες που βασίζονται στη χημεία πολυαλκοξικών ενώσεων σε συγκέντρωση έως 0,010 % κατά βάρος στην εισερχόμενη ουσία,

                     —

                     Γλουταραλδεΰδη,

                     —

                     Υδροξυϊσοεξυλο-3-κυκλοεξενοκαρβαλδεΰδη (HICC),

                     —

                     Μικροπλαστικά,

                     —

                     Νανοάργυρος,

                     —

                     Νιτρομόσχοι και πολυκυκλικοί μόσχοι,

                     —

                     Υπερφθοριωμένες αλκυλιωμένες ενώσεις,

                     —

                     Άλατα τεταρτοταγούς αμμωνίου που δεν είναι άμεσα βιοαποδομήσιμα,

                     —

                     Δραστικές χλωριούχες ενώσεις,

                     —

                     Ροδαμίνη Β,

                     —

                     Triclosan (τρικλοσάνη),

                     —

                     Βουτυλοκαρβαμιδικό 3-ιωδο-2-προπινύλιο.

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης συνοδευόμενη από δηλώσεις των προμηθευτών, κατά περίπτωση, με την οποία επιβεβαιώνει ότι οι αναγραφόμενες ουσίες δεν περιέχονται στη σύνθεση του προϊόντος.
         ii)   Ουσίες των οποίων η χρήση είναι περιορισμένη

         Οι κάτωθι αναγραφόμενες ουσίες δεν περιλαμβάνονται στη σύνθεση του προϊόντος σε συγκέντρωση που υπερβαίνει την αναγραφόμενη τιμή:

                     —

                     2-μεθυλο-2H-ισοθειαζολόνη-3· 0,0050 % κατά βάρος,

                     —

                     1,2-βενζοϊσοθειαζολόνη-3(2H): 0,0050 % κατά βάρος,

                     —

                     5-χλωρο-2-μεθυλο-4-ισοθειαζολινόνη-3/2-μεθυλο-4-ισοθειαζολινόνη-3: 0,0015 % κατά βάρος.

               Η συνολική περιεκτικότητα σε φωσφόρο (P) υπολογιζόμενη ως στοιχειακός φωσφόρος περιορίζεται σε:

                     Τύπος προϊόντος
                     (σε g/l διαλύματος πλύσης)

                     Σκληρότητα νερού (mmol CaCO3/l)

                     Μαλακό (< 1,5)

                     Μέτριο (1,5-2,5)

                     Σκληρό (> 2,5)

                     Προϊόντα πρόπλυσης

                     0,08

                     0,08

                     0,08

                     Απορρυπαντικά πλυντηρίου πιάτων

                     0,15

                     0,30

                     0,50

                     Υποβοηθητικά ξεβγάλματος

                     0,02

                     0,02

                     0,02

                     Προϊόντα πολλαπλής δράσης

                     0,17

                     0,32

                     0,52

            Εκτίμηση και εξακρίβωση: Ο αιτών υποβάλλει τα ακόλουθα έγγραφα:

                     α)

                     Αν χρησιμοποιούνται ισοθειαζολινόνες, υπογεγραμμένη δήλωση συμμόρφωσης συνοδευόμενη από δηλώσεις των προμηθευτών, κατά περίπτωση, με την οποία επιβεβαιώνεται ότι η περιεκτικότητα των χρησιμοποιούμενων ισοθειαζολινονών είναι ίση ή χαμηλότερη από τα καθορισμένα όρια·

                     β)

                     Υπογεγραμμένη δήλωση συμμόρφωσης συνοδευόμενη από δηλώσεις των προμηθευτών, κατά περίπτωση, με την οποία επιβεβαιώνεται ότι η συνολική περιεκτικότητα στοιχειακού φωσφόρου είναι ίση ή χαμηλότερη από τις καθορισμένες οριακές τιμές. Η δήλωση συνοδεύεται από υπολογισμούς της συνολικής περιεκτικότητας του προϊόντος σε φωσφόρο (P).

               β)   Επικίνδυνες ουσίες

         i)   Τελικό προϊόν

         Το τελικό προϊόν δεν ταξινομείται και δεν επισημαίνεται ως προϊόν με οξεία τοξική δράση, με ειδική τοξική δράση στα όργανα-στόχους, ως ευαισθητοποιητικό του αναπνευστικού συστήματος ή του δέρματος, ως καρκινογόνο, ως μεταλλαξιογόνο ή ως τοξικό για την αναπαραγωγή ούτε ως επικίνδυνο για το υδάτινο περιβάλλον, όπως ορίζεται στο παράρτημα I του κανονισμού (ΕΚ) αριθ. 1272/2008 και σύμφωνα με τον κατάλογο στον πίνακα 2.
         ii)   Εισερχόμενες ουσίες

         Το προϊόν δεν περιέχει εισερχόμενες ουσίες με οριακή τιμή συγκέντρωσης ίση ή μεγαλύτερη από 0,010 % κατά βάρος στο τελικό προϊόν οι οποίες πληρούν τα κριτήρια ταξινόμησης ως τοξικές, επικίνδυνες για το υδάτινο περιβάλλον, ευαισθητοποιητικές του αναπνευστικού συστήματος ή του δέρματος, καρκινογόνες, μεταλλαξιογόνες ή τοξικές για την αναπαραγωγή σύμφωνα με το παράρτημα I του κανονισμού (ΕΚ) αριθ. 1272/2008 και σύμφωνα με τον κατάλογο του πίνακα 2.
         Εάν υπάρχουν αυστηρότερα όρια, υπερισχύουν τα γενικά ή τα ειδικά όρια συγκέντρωσης που καθορίζονται σύμφωνα με το άρθρο 10 του κανονισμού (ΕΚ) αριθ. 1272/2008.

            Πίνακας 2

            Ταξινομήσεις επικινδυνότητας που υπόκεινται σε περιορισμό και κατηγοριοποίησή τους

                     Οξεία τοξικότητα

                     Κατηγορίες 1 και 2

                     Κατηγορία 3

                     H300 Θανατηφόρο σε περίπτωση κατάποσης

                     H301 Τοξικό σε περίπτωση κατάποσης

                     H310 Θανατηφόρο σε επαφή με το δέρμα

                     H311 Τοξικό σε επαφή με το δέρμα

                     H330 Θανατηφόρο σε περίπτωση εισπνοής

                     H331 Τοξικό σε περίπτωση εισπνοής

                     H304 Μπορεί να προκαλέσει θάνατο σε περίπτωση κατάποσης και διείσδυσης στις αναπνευστικές οδούς

                     EUH070 Τοξικό σε επαφή με τα μάτια

                     Ειδική τοξικότητα για τα όργανα-στόχους

                     Κατηγορία 1

                     Κατηγορία 2

                     H370 Προκαλεί βλάβες στα όργανα

                     H371 Μπορεί να προκαλέσει βλάβες στα όργανα

                     H372 Προκαλεί βλάβες στα όργανα ύστερα από παρατεταμένη ή επανειλημμένη έκθεση

                     H373 Μπορεί να προκαλέσει βλάβες στα όργανα ύστερα από παρατεταμένη ή επανειλημμένη έκθεση

                     Ευαισθητοποίηση του αναπνευστικού συστήματος ή του δέρματος

                     Κατηγορία 1Α/1

                     Κατηγορία 1B

                     H317 Μπορεί να προκαλέσει αλλεργική δερματική αντίδραση

                     H317 Μπορεί να προκαλέσει αλλεργική δερματική αντίδραση

                     H334 Μπορεί να προκαλέσει αλλεργία ή συμπτώματα άσθματος ή δύσπνοια σε περίπτωση εισπνοής

                     H334 Μπορεί να προκαλέσει αλλεργία ή συμπτώματα άσθματος ή δύσπνοια σε περίπτωση εισπνοής

                     Καρκινογόνα, μεταλλαξιογόνα ή τοξικά για την αναπαραγωγή

                     Κατηγορία 1A και 1Β

                     Κατηγορία 2

                     H340 Μπορεί να προκαλέσει γενετικά ελαττώματα

                     H341 Ύποπτο για πρόκληση γενετικών ελαττωμάτων

                     H350 Μπορεί να προκαλέσει καρκίνο

                     H351 Ύποπτο για πρόκληση καρκίνου

                     H350i Μπορεί να προκαλέσει καρκίνο μέσω της εισπνοής

                     H360F Μπορεί να βλάψει τη γονιμότητα

                     H361f Ύποπτο για πρόκληση βλάβης στη γονιμότητα

                     H360D Μπορεί να βλάψει το έμβρυο

                     H361d Ύποπτο για πρόκληση βλάβης στο έμβρυο

                     H360FD Μπορεί να βλάψει τη γονιμότητα. Μπορεί να βλάψει το έμβρυο

                     H361fd Ύποπτο για πρόκληση βλάβης στη γονιμότητα. Ύποπτο για πρόκληση βλάβης στο έμβρυο

                     H360Fd Μπορεί να βλάψει τη γονιμότητα. Ύποπτο για πρόκληση βλάβης στο έμβρυο

                     H362 Μπορεί να βλάψει τα βρέφη που τρέφονται με μητρικό γάλα

                     H360Df Μπορεί να βλάψει το έμβρυο. Ύποπτο για πρόκληση βλάβης στη γονιμότητα

                     Επικίνδυνο για το υδάτινο περιβάλλον

                     Κατηγορίες 1 και 2

                     Κατηγορίες 3 και 4

                     H400 Πολύ τοξικό για τους υδρόβιους οργανισμούς

                     H412 Επιβλαβές για τους υδρόβιους οργανισμούς με μακροχρόνιες επιπτώσεις

                     H410 Πολύ τοξικό για τους υδρόβιους οργανισμούς με μακροχρόνιες επιπτώσεις

                     H413 Μπορεί να έχει μακροχρόνιες επιπτώσεις στους υδρόβιους οργανισμούς

                     H411 Τοξικό για τους υδρόβιους οργανισμούς με μακροχρόνιες επιπτώσεις

                     Επικίνδυνο για τη στιβάδα του όζοντος

                     H420 Επικίνδυνο για τη στιβάδα του όζοντος

               Το κριτήριο αυτό δεν ισχύει για εισερχόμενες ουσίες που καλύπτονται από το άρθρο 2 παράγραφος 7 στοιχεία α) και β) του κανονισμού (ΕΚ) αριθ. 1907/2006, το οποίο ορίζει τα κριτήρια για την εξαίρεση των ουσιών οι οποίες αναφέρονται στα παραρτήματα V και VI του εν λόγω κανονισμού από τις απαιτήσεις για την καταχώριση, τους μεταγενέστερους χρήστες και την αξιολόγηση. Προκειμένου να καθοριστεί αν ισχύει η εν λόγω εξαίρεση, ο αιτών ελέγχει κάθε εισερχόμενη ουσία η οποία είναι παρούσα σε συγκέντρωση που υπερβαίνει το 0,010 % κατά βάρος.
         Οι ουσίες και τα μείγματα που περιλαμβάνονται στον πίνακα 3 εξαιρούνται από το στοιχείο β) σημείο ii) του κριτηρίου 4.

            Πίνακας 3

            Ουσίες για τις οποίες ισχύει παρέκκλιση

                     Ουσία

                     Δήλωση επικινδυνότητας

                     Επιφανειοδραστικές ουσίες

                     H400 Πολύ τοξικό για τους υδρόβιους οργανισμούς

                     H412 Επιβλαβές για τους υδρόβιους οργανισμούς με μακροχρόνιες επιπτώσεις

                     Σουμπτιλισίνη

                     H400 Πολύ τοξικό για τους υδρόβιους οργανισμούς

                     H411 Τοξικό για τους υδρόβιους οργανισμούς με μακροχρόνιες επιπτώσεις

                     Ένζυμα (*2)

                     H317 Μπορεί να προκαλέσει αλλεργική δερματική αντίδραση

                     H334 Μπορεί να προκαλέσει αλλεργία ή συμπτώματα άσθματος ή δύσπνοια σε περίπτωση εισπνοής

                     Νιτριλοτριοξικό οξύ (NTA) ως πρόσμειξη των οξέων MGDA και GLDA (*3)

                     H351 Ύποπτο για πρόκληση καρκίνου

            Εκτίμηση και εξακρίβωση: Ο αιτών πρέπει να αποδείξει τη συμμόρφωση με το παρόν κριτήριο για το τελικό προϊόν και για οποιαδήποτε εισερχόμενη ουσία η οποία είναι παρούσα σε συγκέντρωση άνω του 0,010 % κατά βάρος στο τελικό προϊόν. Ο αιτών υποβάλλει υπογεγραμμένη δήλωση συμμόρφωσης συνοδευόμενη από δηλώσεις των προμηθευτών, κατά περίπτωση, ή ΔΔΑ που επιβεβαιώνουν ότι καμία από τις εν λόγω ουσίες δεν πληροί τα κριτήρια ταξινόμησης με μία ή περισσότερες δηλώσεις επικινδυνότητας που αναγράφονται στον πίνακα 2 στη/στις μορφή/-ές και φυσική/-ές κατάσταση/-εις με την/τις οποία/-ες περιέχεται στο προϊόν.
         Όσον αφορά τις ουσίες που παρατίθενται στα παραρτήματα IV και V του κανονισμού (ΕΚ) αριθ. 1907/2006, οι οποίες εξαιρούνται από τις υποχρεώσεις καταχώρισης που επιβάλλει το άρθρο 2 παράγραφος 7 στοιχεία α) και β) του εν λόγω κανονισμού, για τη συμμόρφωση αρκεί σχετική δήλωση του αιτούντος.
         Ο αιτών υποβάλλει υπογεγραμμένη δήλωση συμμόρφωσης συνοδευόμενη από δηλώσεις των προμηθευτών, κατά περίπτωση, ή ΔΔΑ που επιβεβαιώνουν την παρουσία εισερχομένων ουσιών που πληρούν τις προϋποθέσεις παρέκκλισης.
         γ)   Ουσίες που προκαλούν πολύ μεγάλη ανησυχία (SVHC)

         Το τελικό προϊόν δεν πρέπει να περιλαμβάνει εισερχόμενες ουσίες οι οποίες έχουν χαρακτηριστεί σύμφωνα με τη διαδικασία που περιγράφεται στο άρθρο 59 παράγραφος 1 του κανονισμού (ΕΕ) αριθ. 1907/2006, όπου καθορίζεται ο κατάλογος των υποψήφιων ουσιών που προκαλούν πολύ μεγάλη ανησυχία.

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης συνοδευόμενη από δηλώσεις των προμηθευτών, κατά περίπτωση, ή ΔΔΑ που επιβεβαιώνουν την απουσία όλων των υποψήφιων ουσιών που περιλαμβάνονται στον κατάλογο.
         Γίνεται αναφορά στον πλέον πρόσφατο κατάλογο των ουσιών που προκαλούν πολύ μεγάλη ανησυχία ο οποίος ισχύει κατά την ημερομηνία υποβολής της αίτησης.
         δ)   Αρωματικές ουσίες

         Τα απορρυπαντικά πλυντηρίων πιάτων για βιομηχανική ή ιδρυματική χρήση δεν περιέχουν αρωματικές ουσίες.

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης.
         ε)   Συντηρητικά

                     i)

                     Το προϊόν επιτρέπεται να περιέχει συντηρητικά μόνο για τη συντήρησή του και στην κατάλληλη —μόνο για τον σκοπό αυτό— δοσολογία. Η παρούσα διάταξη δεν αφορά τις επιφανειοδραστικές ουσίες οι οποίες μπορεί να έχουν επίσης βιοκτόνες ιδιότητες.

                     ii)

                     Το προϊόν επιτρέπεται να περιέχει συντηρητικά, υπό τον όρο ότι δεν είναι βιοσυσσωρεύσιμα. Ένα συντηρητικό δεν θεωρείται βιοσυσσωρεύσιμο όταν ο συντελεστής BCF είναι < 100 ή ο log Kow είναι < 3,0. Εάν είναι διαθέσιμες οι τιμές και του BCF και του log Kow, χρησιμοποιείται η υψηλότερη τιμή BCF που μετρήθηκε.

                     iii)

                     Απαγορεύεται να βεβαιώνεται ή να υπονοείται πάνω στη συσκευασία ή με οποιοδήποτε άλλο μέσο επικοινωνίας ότι το προϊόν έχει αντιμικροβιακή ή απολυμαντική δράση.

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης συνοδευόμενη από δηλώσεις των προμηθευτών, κατά περίπτωση, καθώς και ΔΔΑ των προστιθέμενων συντηρητικών και πληροφορίες για τις τιμές BCF ή log Kow των εν λόγω συντηρητικών. Ο αιτών υποβάλλει επίσης τα γραφικά της συσκευασίας.
         στ)   Χρωστικές ουσίες

         Οι χρωστικές ουσίες που επιτρέπονται στο προϊόν δεν είναι βιοσυσσωρεύσιμες.
         Μια χρωστική ουσία δεν θεωρείται βιοσυσσωρεύσιμη όταν ο συντελεστής BCF είναι < 100 ή ο log Kow είναι < 3,0. Εάν είναι διαθέσιμες οι τιμές και του BCF και του log Kow, χρησιμοποιείται η υψηλότερη τιμή BCF που μετρήθηκε. Εάν πρόκειται για χρωστικές ουσίες που έχουν εγκριθεί για χρήση σε τρόφιμα, δεν είναι απαραίτητο να υποβληθεί τεκμηρίωση για το δυναμικό βιοσυσσώρευσης.

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης συνοδευόμενη από δηλώσεις των προμηθευτών, κατά περίπτωση, καθώς και ΔΔΑ για κάθε προστιθέμενη χρωστική ουσία και πληροφορίες για τις τιμές BCF ή log Kow της εν λόγω χρωστικής ουσίας, ή τεκμηρίωση που εξασφαλίζει ότι η χρωστική ουσία έχει εγκριθεί για χρήση σε τρόφιμα.
         ζ)   Ένζυμα

         Χρησιμοποιούνται μόνο ένζυμα υπό μορφή κάψουλας (σε στερεά μορφή) και ένζυμα σε υγρή/υδαρή μορφή.

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης συνοδευόμενη από δηλώσεις των προμηθευτών, κατά περίπτωση, καθώς και ΔΔΑ των προστιθέμενων ενζύμων.

            Κριτήριο 5 — Συσκευασία

         α)   Συστήματα επιστροφής συσκευασίας

         Εάν το προϊόν διατίθεται σε συσκευασία η οποία αποτελεί μέρος συστήματος επιστροφής ενός προϊόντος, το εν λόγω προϊόν εξαιρείται από τις απαιτήσεις που ορίζονται στα στοιχεία β) και γ) του κριτηρίου 5.

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης συνοδευόμενη από σχετική τεκμηρίωση με περιγραφή ή επίδειξη της ύπαρξης συστήματος επιστροφής της συσκευασίας.
         β)   Λόγος βάρους/χρησιμότητας (WUR)

         Ο λόγος βάρους/χρησιμότητας (WUR) του προϊόντος υπολογίζεται μόνο για την πρωτογενή συσκευασία και δεν υπερβαίνει τις ακόλουθες τιμές για τη δόση αναφοράς.

                     Σκληρότητα νερού
                     Τύπος προϊόντος

                     Μαλακό
                     < 1,5 mmol CaCO3/l
                     (g/l διαλύματος πλύσης)

                     Μέτριο
                     1,5 — 2,5 mmol CaCO3/l
                     (g/l διαλύματος πλύσης)

                     Σκληρό
                     > 2,5 mmol CaCO3/l
                     (g/l διαλύματος πλύσης)

                     Σκόνες

                     0,8

                     1,4

                     2,0

                     Υγρά

                     1,0

                     1,8

                     2,5

               Εάν η πρωτογενής συσκευασία αποτελείται από ανακυκλωμένα υλικά σε ποσοστό άνω του 80 %, εξαιρείται από την παρούσα απαίτηση.

            Εκτίμηση και εξακρίβωση: Ο αιτών υποβάλλει τον υπολογισμό του WUR του προϊόντος. Εάν το προϊόν πωλείται σε διαφορετική συσκευασία (δηλαδή με διάφορους όγκους), ο υπολογισμός πρέπει να υποβάλλεται για κάθε μέγεθος συσκευασίας στο οποίο απονέμεται το οικολογικό σήμα της ΕΕ.
         Ο λόγος WUR υπολογίζεται ως εξής:

            WUR = Σ ((Wi
             + Ui
            )/(Di
             * Ri
            ))
         Όπου:

                     Wi

                     :

                     βάρος (g) της πρωτογενούς συσκευασίας (i)

                     Ui

                     :

                     βάρος (g) υλικών τα οποία είναι ανακυκλωμένα χωρίς να έχουν περάσει από στάδιο κατανάλωσης και τα οποία περιέχονται στην πρωτογενή συσκευασία (i)· Ui = Wi, εκτός εάν ο αιτών μπορεί να αποδείξει κάτι διαφορετικό

                     Di

                     :

                     ο αριθμός των δόσεων αναφοράς που περιέχονται στην πρωτογενή συσκευασία (i)

                     Ri

                     :

                     δείκτης ανταλλακτικού. Ri = 1 (η συσκευασία δεν επαναχρησιμοποιείται για τον ίδιο σκοπό) ή Ri = 2 (εάν ο αιτών μπορεί να τεκμηριώσει ότι το στοιχείο της συσκευασίας μπορεί να επαναχρησιμοποιηθεί για τον ίδιο σκοπό και ότι πωλεί ανταλλακτικά).

               Ο αιτών υποβάλλει υπογεγραμμένη δήλωση συμμόρφωσης με την οποία επιβεβαιώνει την περιεκτικότητα ανακυκλωμένου υλικού μετά την κατανάλωση, συνοδευόμενη από τη σχετική τεκμηρίωση. Η συσκευασία θεωρείται ως ανακυκλωμένη μετά την κατανάλωση εάν η πρώτη ύλη που χρησιμοποιείται για την παραγωγή της έχει συλλεχθεί από κατασκευαστές συσκευασιών στο στάδιο της διανομής ή στο στάδιο της κατανάλωσης.
         γ)   Σχεδιασμός με στόχο την ανακύκλωση

         Οι πλαστικές συσκευασίες πρέπει να είναι σχεδιασμένες έτσι ώστε να διευκολύνουν την αποτελεσματική ανακύκλωση, αποφεύγοντας πιθανές προσμείξεις ή ασύμβατα υλικά που είναι γνωστό ότι εμποδίζουν τον διαχωρισμό ή την επανεπεξεργασία ή μειώνουν την ποιότητα της ανακύκλωσης. Η ετικέτα ή η ολόσωμη/τμηματική ταινία (sleeve), το πώμα και, ανάλογα με την περίπτωση, οι αδιαπέραστες επικαλύψεις δεν πρέπει να περιλαμβάνουν ούτε μεμονωμένα ούτε σε συνδυασμό τα υλικά και τα συστατικά που απαριθμούνται στον πίνακα 4. Οι μηχανισμοί αντλίας, συμπεριλαμβανομένων αυτών που περιέχονται σε φιάλες ψεκασμού (σπρέι), εξαιρούνται από την παρούσα απαίτηση.

            Πίνακας 4

            Υλικά και στοιχεία που απαγορεύονται από τη συσκευασία

                     Στοιχείο συσκευασίας

                     Υλικά και στοιχεία που απαγορεύονται (*4)

                     Ετικέτα ή ολόσωμη/τμηματική ταινία (sleeve)

                                 —

                                 Ετικέτα ή ολόσωμη/τμηματική ταινία από PS σε συνδυασμό με φιάλη από PET, PP ή HDPE

                                 —

                                 Ετικέτα ή ολόσωμη/τμηματική ταινία από PVC σε συνδυασμό με φιάλη από PET, PP ή HDPE

                                 —

                                 Ετικέτα ή ολόσωμη/τμηματική ταινία από PETG σε συνδυασμό με φιάλη από PET

                                 —

                                 Οποιοδήποτε άλλο πλαστικό υλικό για ολόσωμες/τμηματικές ταινίες (sleeve) ή ετικέτες με πυκνότητα > 1 g/cm3 που χρησιμοποιείται με φιάλη από PET

                                 —

                                 Οποιοδήποτε άλλο πλαστικό υλικό για ολόσωμες/τμηματικές ταινίες (sleeve) ή ετικέτες με πυκνότητα < 1 g/cm3 που χρησιμοποιείται με φιάλη από PP ή HDPE

                                 —

                                 Επιμεταλλωμένη ή συγκολλημένη σε συσκευασία ετικέτα ή ολόσωμη/τμηματική ταινία (σε προδιαμορφωμένη ετικέτα)

                     Πώμα

                                 —

                                 Πώμα από PS σε συνδυασμό με φιάλη από PET, HDPE ή PP

                                 —

                                 Πώμα από PVC σε συνδυασμό με φιάλη από PET, PP ή HDPE

                                 —

                                 Πώματα από PETG ή υλικό πωμάτων με πυκνότητα > 1 g/cm3 σε συνδυασμό με φιάλη από PET

                                 —

                                 Πώματα από μέταλλο, γυαλί ή EVA τα οποία δεν διαχωρίζονται εύκολα από τη φιάλη

                                 —

                                 Πώματα από σιλικόνη. Εξαιρούνται τα πώματα από σιλικόνη με πυκνότητα < 1 g/cm3 σε συνδυασμό με φιάλη από PET και τα πώματα από σιλικόνη με πυκνότητα > 1 g/cm3 σε συνδυασμό με φιάλη από PEHD ή PP.

                                 —

                                 Μεταλλικά φύλλα ή σφραγίδες που παραμένουν στερεωμένες στη φιάλη ή το πώμα μετά το άνοιγμα του προϊόντος

                     Αδιαπέραστες επικαλύψεις

                     Πολυαμίδιο, λειτουργικές πολυολεφίνες, επιμεταλλωμένες επιφάνειες και επιφάνειες για τον περιορισμό του φωτός

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης στην οποία προσδιορίζονται τα υλικά από τα οποία αποτελείται η συσκευασία συμπεριλαμβανομένου του περιέκτη, της ετικέτας ή ολόσωμης/τμηματικής ταινίας, των συγκολλητικών, του πώματος και της αδιαπέραστης επικάλυψης, κατά περίπτωση, καθώς και φωτογραφίες ή τεχνικά διαγράμματα της πρωτογενούς συσκευασίας.

            Κριτήριο 6 — Καταλληλότητα προς χρήση

         Το προϊόν έχει ικανοποιητική απόδοση καθαρισμού στη χαμηλότερη θερμοκρασία και δόση που συνιστά ο κατασκευαστής για τη δεδομένη σκληρότητα νερού σύμφωνα με το «Γενικό πλαίσιο δοκιμών επιδόσεων για απορρυπαντικά πλυντηρίων πιάτων για βιομηχανική ή ιδρυματική χρήση» το οποίο διατίθεται στον δικτυακό τόπο του οικολογικού σήματος της ΕΕ (5).

            Εκτίμηση και εξακρίβωση: Ο αιτών υποβάλλει τεκμηρίωση με την οποία αποδεικνύεται ότι το προϊόν έχει υποβληθεί σε δοκιμές υπό τις συνθήκες που προβλέπει το γενικό πλαίσιο και ότι τα αποτελέσματα έδειξαν ότι το προϊόν έχει επιτύχει τουλάχιστον την ελάχιστη απαιτούμενη απόδοση καθαρισμού. Ο αιτών υποβάλλει επίσης τεκμηρίωση με την οποία αποδεικνύεται η συμμόρφωση με τις εργαστηριακές απαιτήσεις που περιλαμβάνονται στα αντίστοιχα εναρμονισμένα πρότυπα για τα εργαστήρια δοκιμών και βαθμονόμησης, κατά περίπτωση.
         Μπορεί να χρησιμοποιηθεί ισοδύναμη διαδικασία δοκιμής, εάν η ισοδυναμία έχει αξιολογηθεί και γίνει αποδεκτή από τον αρμόδιο φορέα.

            Κριτήριο 7 — Αυτόματα δοσομετρικά συστήματα

         Για προϊόντα πολλαπλής δράσης, ο αιτών διασφαλίζει ότι το προϊόν χρησιμοποιείται με αυτόματο και ελεγχόμενο δοσομετρικό σύστημα.
         Για να εξασφαλιστεί σωστή δοσολογία στο αυτόματο δοσομετρικό σύστημα, πρέπει να εκτελούνται επισκέψεις σε πελάτες σε όλες τις εγκαταστάσεις που χρησιμοποιούν το προϊόν τουλάχιστον μία φορά τον χρόνο κατά την περίοδο ισχύος της άδειας χρήσης του οικολογικού σήματος και πρέπει να περιλαμβάνουν βαθμονόμηση του δοσομετρικού εξοπλισμού. Ένα τρίτο μέρος μπορεί να πραγματοποιήσει επισκέψεις σε πελάτες.

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης συνοδευόμενη από περιγραφή του περιεχομένου, του αρμόδιου ατόμου και της συχνότητας των επισκέψεων σε πελάτες.

            Κριτήριο 8 — Πληροφορίες για τον χρήστη

         Το προϊόν συνοδεύεται από οδηγίες για την ορθή χρήση για να μεγιστοποιείται η απόδοση του προϊόντος και να ελαχιστοποιούνται τα απόβλητα, έτσι ώστε να μειώνεται η ρύπανση των υδάτων και η χρήση πόρων. Οι εν λόγω οδηγίες είναι ευανάγνωστες ή περιλαμβάνουν γραφική αναπαράσταση ή εικονίδια και περιλαμβάνουν πληροφορίες σχετικά με τα ακόλουθα:

                     α)

                        Οδηγίες δοσολογίας

                     Οι οδηγίες δοσολογίας περιλαμβάνουν τη δόση σε g ή ml και/ή δεύτερη ή εναλλακτική μονάδα μέτρησης (π.χ. πώμα, ενεργοποιήσεις ψεκασμού), καθώς και την επίδραση της σκληρότητας του νερού στη δόση.
                     Η παρούσα απαίτηση δεν ισχύει για προϊόντα πολλαπλής δράσης με αυτόματο δοσομετρικό σύστημα.
                     Παρέχονται ενδείξεις για την πιο διαδεδομένη τιμή σκληρότητας νερού στην περιοχή όπου προορίζεται η διάθεση του προϊόντος ή για την πηγή εύρεσης της εν λόγω πληροφορίας.

                     β)

                        Πληροφορίες σχετικά με τη διάθεση της συσκευασίας

                     Η πρωτογενής συσκευασία περιλαμβάνει πληροφορίες σχετικά με την επαναχρησιμοποίηση, ανακύκλωση και ορθή διάθεση της συσκευασίας.

                     γ)

                        Πληροφορίες περιβαλλοντικού χαρακτήρα

                     Στην πρωτογενή συσκευασία υπάρχει κείμενο το οποίο αναφέρει τη σημασία χρήσης της σωστής δόσης και της χαμηλότερης συνιστώμενης θερμοκρασίας για να ελαχιστοποιείται η κατανάλωση ενέργειας και νερού και να ελαττώνεται η ρύπανση των υδάτων.

            Εκτίμηση και εξακρίβωση: Ο αιτών υποβάλλει υπογεγραμμένη δήλωση συμμόρφωσης συνοδευόμενη από δείγμα της ετικέτας του προϊόντος.

            Κριτήριο 9 — Πληροφορίες που αναγράφονται επί του οικολογικού σήματος της ΕΕ

         Ο λογότυπος θα πρέπει να είναι ευδιάκριτος και ευανάγνωστος. Ο αριθμός καταχώρισης/άδειας του οικολογικού σήματος της ΕΕ πρέπει να αναγράφεται στο προϊόν και να είναι ευανάγνωστος και ευδιάκριτος.
         Ο αιτών μπορεί να επιλέξει να συμπεριλάβει στην ετικέτα ένα προαιρετικό πλαίσιο κειμένου το οποίο περιέχει το ακόλουθο κείμενο:

                     —

                     Περιορισμένες επιπτώσεις στο υδάτινο περιβάλλον,

                     —

                     Η ποσότητα των επικίνδυνων ουσιών υπόκειται σε περιορισμούς,

                     —

                     Έχει υποβληθεί σε δοκιμές ως προς την απόδοση καθαρισμού.

            Εκτίμηση και εξακρίβωση: Ο αιτών πρέπει να καταθέσει υπογεγραμμένη δήλωση συμμόρφωσης μαζί με δείγμα της ετικέτας του προϊόντος ή τα γραφικά της συσκευασίας όπου τοποθετείται το οικολογικό σήμα της ΕΕ.

            (1)  Κανονισμός (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων και για την κατάργηση του κανονισμού (ΕΟΚ) αριθ. 339/93 (ΕΕ L 218 της 13.8.2008, σ. 30).

            (2)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/EΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).

            (*1)  «άνευ οριακής τιμής» σημαίνει: ανεξαρτήτως συγκέντρωσης, όλες οι ουσίες οι οποίες προστίθενται σκοπίμως, υποπροϊόντα και προσμείξεις από πρώτες ύλες (αναλυτικό όριο ανίχνευσης)

            (3)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).

            (4)  Μια ουσία δεν θεωρείται βιοσυσσωρεύσιμη όταν ο συντελεστής BCF < 100 ή ο log Kow < 3,0. Εάν είναι διαθέσιμες οι τιμές και του BCF και του log Kow, χρησιμοποιείται η υψηλότερη τιμή BCF που μετρήθηκε.

            (*2)  Συμπεριλαμβανομένων των σταθεροποιητών και άλλων βοηθητικών ουσιών που περιέχονται στα παρασκευάσματα.

            (*3)  Σε συγκεντρώσεις μικρότερες από 0,2 % στην πρώτη ύλη, εφόσον η συνολική συγκέντρωση στο τελικό προϊόν είναι μικρότερη από 0,10 %.

            (*4)  EVA — συμπολυμερές αιθυλενίου/οξικού βινυλίου, HDPE — πολυαιθυλένιο υψηλής πυκνότητας, PET — τερεφθαλικό πολυαιθυλένιο, PETG — τερεφθαλικό πολυαιθυλένιο με τροποποίηση γλυκόλης, ΡΡ — πολυπροπυλένιο, PS — πολυστυρόλιο, PVC — πολυβινυλοχλωρίδιο

            (5)  Διατίθεται στον δικτυακό τόπο: [Η διεύθυνση στην οποία είναι διαθέσιμο το πρωτόκολλο στον δικτυακό τόπο του οικολογικού σήματος της ΕΕ θα εισαχθεί αργότερα — σήμερα όλα τα έγγραφα που έχουν σχέση με τα προτεινόμενα πρωτόκολλα μπορούν να βρεθούν στην τεχνική έκθεση].


title: Απόφαση αριθ. U4, της 13ης Δεκεμβρίου 2011 , σχετικά με τις διαδικασίες απόδοσης που προβλέπονται στο άρθρο 65 παράγραφοι 6 και 7 του κανονισμού (ΕΚ) αριθ. 883/2004 και στο άρθρο 70 του κανονισμού (ΕΚ) αριθ. 987/2009  Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας

text:
               25.2.2012

               EL

               Επίσημη Εφημερίδα της Ευρωπαϊκής Ένωσης

               C 57/4

         ΑΠΌΦΑΣΗ αριθ. U4
   της 13ης Δεκεμβρίου 2011
   σχετικά με τις διαδικασίες απόδοσης που προβλέπονται στο άρθρο 65 παράγραφοι 6 και 7 του κανονισμού (ΕΚ) αριθ. 883/2004 και στο άρθρο 70 του κανονισμού (ΕΚ) αριθ. 987/2009
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2012/C 57/04
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΕΙΑΣ,
   Έχοντας υπόψη το άρθρο 72 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας, σύμφωνα με το οποίο η Διοικητική Επιτροπή είναι αρμόδια για τον χειρισμό όλων των διοικητικών θεμάτων ή των θεμάτων ερμηνείας που απορρέουν από τις διατάξεις του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009,
   Έχοντας υπόψη το άρθρο 65 παράγραφοι 6 και 7 του κανονισμού (ΕΚ) αριθ. 883/2004,
   Έχοντας υπόψη το άρθρο 70 του κανονισμού (ΕΚ) αριθ. 987/2009,
   Ενεργώντας σύμφωνα με τους όρους που προβλέπονται στο δεύτερο εδάφιο του άρθρου 71 παράγραφος 2 του κανονισμού (ΕΚ) αριθ. 883/2004,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 883/2004 εισάγει, στο άρθρο 65, έναν μηχανισμό απόδοσης με σκοπό τη δικαιότερη κατανομή των χρηματοοικονομικών βαρών μεταξύ των κρατών μελών στην περίπτωση ανέργων που κατοικούν σε κράτος μέλος άλλο από το αρμόδιο κράτος. Οι αποδόσεις αντισταθμίζουν την επιπλέον χρηματοοικονομική επιβάρυνση που αναλαμβάνει το κράτος μέλος κατοικίας, το οποίο χορηγεί επιδόματα ανεργίας σύμφωνα με το άρθρο 65 παράγραφος 5 στοιχείο α) του κανονισμού (ΕΚ) αριθ. 883/2004 χωρίς να έχει εισπράξει καμία εισφορά από τους ενδιαφερόμενους κατά τη διάρκεια της τελευταίας δραστηριότητας που άσκησαν σε άλλο κράτος μέλος.

               (2)

               Οι παροχές ανεργίας που χορηγούνται σύμφωνα με το άρθρο 65 παράγραφος 5 στοιχείο α) του κανονισμού (ΕΚ) αριθ. 883/2004 από το κράτος μέλος κατοικίας εντός της προβλεπόμενης προθεσμίας αποδίδονται από το κράτος στη νομοθεσία του οποίου υπαγόταν τελευταία ο άνεργος ανεξάρτητα από τα κριτήρια επιλεξιμότητας για τις παροχές ανεργίας που ορίζονται από τη νομοθεσία του εν λόγω κράτους.

               (3)

               Παρά το γεγονός ότι η τέταρτη περίοδος του άρθρου 65 παράγραφος 6 του κανονισμού (ΕΚ) αριθ. 883/2004 επιτρέπει να αφαιρείται από την περίοδο απόδοσης η περίοδος εξαγωγής των παροχών για τις οποίες γίνεται λόγος στην παράγραφο 5 στοιχείο β) του εν λόγω άρθρου, δεν αφαιρούνται άλλες περίοδοι χορήγησης παροχών ανεργίας από το κράτος όπου ο ενδιαφερόμενος άσκησε δραστηριότητα τελευταία [ιδίως, σύμφωνα με το άρθρο 65 παράγραφος 1 ή σύμφωνα με την τελευταία πρόταση του άρθρου 65 παράγραφος 2 του κανονισμού (ΕΚ) αριθ. 883/2004].

               (4)

               Οι από κοινού συμφωνηθείσες βέλτιστες πρακτικές θα συμβάλουν στον ταχύ και αποτελεσματικό διακανονισμό των αποδόσεων μεταξύ των φορέων.

               (5)

               Οι φορείς έχουν ανάγκη από διαφάνεια και καθοδήγηση προκειμένου να εξασφαλίσουν την ενιαία και συνεκτική εφαρμογή των διατάξεων της ΕΕ όσον αφορά τις διαδικασίες απόδοσης σύμφωνα με το άρθρο 65 παράγραφοι 6 και 7 του κανονισμού (ΕΚ) αριθ. 883/2004 και το άρθρο 70 του κανονισμού (ΕΚ) αριθ. 987/2009.

         ΑΠΟΦΑΣΙΖΕΙ:
   I.   ΓΕΝΙΚΕΣ ΑΡΧΕΣ ΤΗΣ ΔΙΑΔΙΚΑΣΙΑΣ ΑΠΟΔΟΣΗΣ

               1.

               Όταν έχουν χορηγηθεί στον ενδιαφερόμενο παροχές ανεργίας σύμφωνα με το άρθρο 65 παράγραφος 5 στοιχείο α) του κανονισμού (ΕΚ) αριθ. 883/2004 (στο εξής «Βασικός Κανονισμός») από το κράτος κατοικίας του, τις σχετικές με την απόδοση διατάξεις των παραγράφων 6 και 7 του εν λόγω άρθρου προβλέπουν την από κοινού ανάληψη της χρηματοοικονομικής επιβάρυνσης από το κράτος κατοικίας (στο εξής «κράτος πιστωτής») και το κράτος στη νομοθεσία του οποίου υπαγόταν τελευταία ο άνεργος (στο εξής «κράτος οφειλέτης»).

               2.

               Η αίτηση απόδοσης δεν μπορεί να απορριφθεί με το επιχείρημα ότι ο ενδιαφερόμενος δεν θα δικαιούνταν επίδομα ανεργίας σύμφωνα με την εθνική νομοθεσία του κράτους οφειλέτη.

               3.

               Το κράτος πιστωτής μπορεί να ζητήσει απόδοση μόνο αν ο ενδιαφερόμενος, προτού καταστεί άνεργος, είχε συμπληρώσει περίοδο απασχόλησης ή αυτοαπασχόλησης στο κράτος οφειλέτη και όταν η εν λόγω περίοδος αναγνωρίζεται για τους σκοπούς της χορήγησης παροχών ανεργίας στο κράτος οφειλέτη.

         II.   ΠΡΟΣΔΙΟΡΙΣΜΟΣ ΤΗΣ ΠΕΡΙΟΔΟΥ ΑΠΟΔΟΣΗΣ

               1.

               Η περίοδος διάρκειας 3 ή 5 μηνών για την οποία μπορεί να ζητηθεί απόδοση και η οποία αναφέρεται στο άρθρο 65 παράγραφοι 6 και 7 του Βασικού Κανονισμού (στο εξής «περίοδος απόδοσης») αρχίζει την πρώτη ημέρα για την οποία οφείλονται πράγματι παροχές ανεργίας. Η περίοδος απόδοσης λήγει κατά την εκπνοή της προθεσμίας που αναφέρεται στο άρθρο 65 παράγραφοι 6 και 7 του Βασικού Κανονισμού (3 ή 5 μήνες), ανεξάρτητα από τυχόν μείωση, αναστολή ή ανάκληση του δικαιώματος ή της καταβολής παροχών εντός της προαναφεθείσας περιόδου σύμφωνα με τη νομοθεσία του κράτους πιστωτή.

               2.

               Νέα αίτηση απόδοσης μπορεί να υποβληθεί μόνο αν ο ενδιαφερόμενος πληροί τους όρους που προβλέπει η νομοθεσία του κράτους πιστωτή σύμφωνα με το άρθρο 65 παράγραφος 5 στοιχείο α) του Βασικού Κανονισμού για νέο δικαίωμα σε παροχές, όταν το εν λόγω δικαίωμα δεν απορρέει από προηγούμενη απόφαση σχετικά με τη χορήγηση παροχών ανεργίας.

               3.

               Παρά τα προβλεπόμενα στην τέταρτη πρόταση του άρθρου 65 παράγραφος 6 του Βασικού Κανονισμού, καμία άλλη περίοδος λήψης παροχών ανεργίας που καταβλήθηκαν σύμφωνα με τη νομοθεσία του κράτους οφειλέτη δεν θα αφαιρούνται από την περίοδο απόδοσης.

         III.   ΠΑΡΑΤΑΣΗ ΤΗΣ ΠΕΡΙΟΔΟΥ ΑΠΟΔΟΣΗΣ ΒΑΣΕΙ ΤΟΥ ΑΡΘΡΟΥ 65 ΠΑΡΑΓΡΑΦΟΣ 7 ΤΟΥ ΒΑΣΙΚΟΥ ΚΑΝΟΝΙΣΜΟΥ

               1.

               Βάσει του άρθρου 65 παράγραφος 7 του Βασικού Κανονισμού, η περίοδος απόδοσης παρατείνεται σε 5 μήνες, με τον όρο ότι ο ενδιαφερόμενος έχει συμπληρώσει τουλάχιστον 12 μήνες απασχόλησης ή αυτοαπασχόλησης οι οποίοι αναγνωρίζονται για τους σκοπούς της χορήγησης παροχής ανεργίας κατά τους 24 μήνες που προηγούνται της ημέρας για την οποία οφείλονται πράγματι παροχές ανεργίας.

               2.

               Η παράταση της περιόδου απόδοσης βάσει του άρθρου 65 παράγραφος 7 του Βασικού Κανονισμού δεν μπορεί να απορριφθεί με το επιχείρημα ότι ο ενδιαφερόμενος δεν θα δικαιούνταν παροχές ανεργίας σύμφωνα με την εθνική νομοθεσία του κράτους οφειλέτη.

         IV.   ΚΑΘΟΡΙΣΜΟΣ ΤΟΥ ΜΕΓΙΣΤΟΥ ΠΟΣΟΥ ΑΠΟΔΟΣΗΣ ΒΑΣΕΙ ΤΟΥ ΑΡΘΡΟΥ 70 ΤΟΥ ΚΑΝΟΝΙΣΜΟΥ (ΕΚ) αριθ. 987/2009 (ΣΤΟ ΕΞΗΣ «ΚΑΝΟΝΙΣΜΟΣ ΕΦΑΡΜΟΓΗΣ»)

               1.

               Το μέγιστο ποσό απόδοσης που προβλέπεται μεταξύ των κρατών μελών τα οποία παρατίθενται στο παράρτημα 5 του Κανονισμού Εφαρμογής και αναφέρονται στην τελευταία πρόταση του άρθρου 70 του εν λόγω κανονισμού κοινοποιείται στη Διοικητική Επιτροπή εντός έξι μηνών από το τέλος του υπό εξέταση ημερολογιακού έτους. Η κοινοποίηση πραγματοποιείται από κάθε κράτος μέλος που παρατίθεται στο παράρτημα 5 και περιλαμβάνει το μέγιστο ποσό που ισχύει για το υπό εξέταση ημερολογιακό έτος, καθώς και περιγραφή της μεθόδου που χρησιμοποιήθηκε για τον υπολογισμό αυτού του ποσού.

         V.   ΔΙΑΦΟΡΕΣ ΔΙΑΤΑΞΕΙΣ

               1.

               Όταν κοινοποιείται η αίτηση απόδοσης στο κράτος οφειλέτη, οποιαδήποτε μεταγενέστερη μεταβολή του ποσού των παροχών ανεργίας που υπόκειται αναδρομικά σε απόδοση σύμφωνα με τη νομοθεσία του κράτους πιστωτή δεν έχει καμία επίπτωση στην αίτηση που κοινοποιείται από το κράτος πιστωτή.

               2.

               Το «πλήρες ποσό» των παροχών που παρέχονται από τον φορέα του τόπου κατοικίας (δεύτερη πρόταση του άρθρου 65 παράγραφος 6 του Βασικού Κανονισμού) περιλαμβάνει το συνολικό κόστος των παροχών ανεργίας που βαρύνει το κράτος πιστωτή πριν από οποιεσδήποτε αφαιρέσεις («ακαθάριστο ποσό»).

         VI.   ΤΕΛΙΚΕΣ ΔΙΑΤΑΞΕΙΣ

               1.

               Οι σχετικές με την απόδοση διατάξεις του άρθρου 65 παράγραφοι 6 και 7 του Βασικού Κανονισμού αφορούν μόνο τις παροχές που χορηγούνται βάσει του άρθρου 65 παράγραφος 5 στοιχείο α) του Βασικού Κανονισμού.

               2.

               Κατά την εφαρμογή των διαδικασιών απόδοσης, η κατευθυντήρια αρχή είναι η καλή συνεργασία μεταξύ των φορέων, ο ρεαλισμός και η ευελιξία.

               3.

               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

               4.

               Η παρούσα απόφαση εφαρμόζεται από την πρώτη ημέρα του δεύτερου μήνα μετά τη δημοσίευσή της για όλες τις αιτήσεις απόδοσης που δεν έχουν ακόμα διεκπεραιωθεί πριν από την εν λόγω ημερομηνία.

            Η πρόεδρος της Διοικητικής Επιτροπής

         Elżbieta ROŻEK


title: 2010/294/: Απόφαση του Συμβουλίου, της 10ης Μαΐου 2010 , για την εκδήλωση «Πολιτιστική πρωτεύουσα της Ευρώπης» το 2014

text:
               22.5.2010

               EL

               Επίσημη Εφημερίδα της Ευρωπαϊκής Ένωσης

               L 126/24

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 10ης Μαΐου 2010
   για την εκδήλωση «Πολιτιστική πρωτεύουσα της Ευρώπης» το 2014
   (2010/294/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την απόφαση αριθ. 1622/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για τα έτη 2007 έως 2019 (1), και κυρίως το άρθρο 9 παράγραφος 3,
   τις εκθέσεις της επιτροπής επιλογής του Σεπτεμβρίου του 2009 όσον αφορά τη διαδικασία επιλογής των πολιτιστικών πρωτευουσών της Ευρώπης στη Σουηδία και τη Λεττονία αντίστοιχα και την ευνοϊκή γνώμη που έδωσε το Ευρωπαϊκό Κοινοβούλιο,
   Εκτιμώντας ότι τα κριτήρια του άρθρου 4 της απόφασης αριθ. 1622/2006/ΕΚ ικανοποιούνται πλήρως,
   Έχοντας υπόψη τη σύσταση της Επιτροπής της 23ης Απριλίου 2010,
   ΑΠΟΦΑΣΙΖΕΙ:
   Άρθρο μόνο
   Η Umeå (Σουηδία) και η Ρίγα (Λεττονία) ορίζονται «Πολιτιστικές πρωτεύουσες της Ευρώπης 2014».

      Βρυξέλλες, 10 Μαΐου 2010.

            Για το Συμβούλιο

            Η Πρόεδρος

         Á. GONZÁLEZ-SINDE REIG

      (1)  ΕΕ L 304 της 3.11.2006, σ. 1.